title: 2013/546/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2011, τμήμα V — Ελεγκτικό Συνέδριο

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/122

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 17ης Απριλίου 2013
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2011, τμήμα V — Ελεγκτικό Συνέδριο
   (2013/546/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2011 (1),

               —

               έχοντας υπόψη τους ενοποιημένους ετήσιους λογαριασμούς της Ευρωπαϊκής Ένωσης για το οικονομικό έτος 2011 [COM(2012) 436 – C7-0228/2012] (2),

               —

               έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2011, που συνοδεύεται από τις απαντήσεις των οργάνων (3),

               —

               έχοντας υπόψη τη δήλωση αξιοπιστίας (4) η οποία βεβαιώνει την ακρίβεια των λογαριασμών και τη νομιμότητα και κανονικότητα των πράξεων στις οποίες βασίζονται οι λογαριασμοί, την οποία χορήγησε το Ελεγκτικό Συνέδριο για το οικονομικό έτος 2011 σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 50, 86, 145, 146 και 147,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (6), και ιδίως τα άρθρα 164, 165 και 166,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0092/2013),

               1.

               χορηγεί απαλλαγή στον γενικό γραμματέα του Ελεγκτικού Συνεδρίου όσον αφορά την εκτέλεση του προϋπολογισμού του Ελεγκτικού Συνεδρίου για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στο Συμβούλιο, στην Επιτροπή, στο Δικαστήριο της Ευρωπαϊκής Ένωσης, στο Ελεγκτικό Συνέδριο, στον Ευρωπαίο Διαμεσολαβητή και στον Ευρωπαίο Επόπτη Προστασίας Δεδομένων, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ L 68 της 15.3.2011.

      (2)  ΕΕ C 348 της 14.11.2012, σ. 1.

      (3)  ΕΕ C 344 της 12.11.2012, σ. 1.

      (4)  ΕΕ C 348 της 14.11.2012, σ. 130.

      (5)  ΕΕ L 248 της 16.9.2002, σ. 1.

      (6)  ΕΕ L 298 της 26.10.2012, σ. 1.

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2011, τμήμα V — Ελεγκτικό Συνέδριο
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2011 (1),

                  —

                  έχοντας υπόψη τους ενοποιημένους ετήσιους λογαριασμούς της Ευρωπαϊκής Ένωσης για το οικονομικό έτος 2011 [COM(2012) 436 – C7-0228/2012] (2),

                  —

                  έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2011, που συνοδεύεται από τις απαντήσεις των οργάνων (3),

                  —

                  έχοντας υπόψη τη δήλωση αξιοπιστίας (4) η οποία βεβαιώνει την ακρίβεια των λογαριασμών και τη νομιμότητα και κανονικότητα των πράξεων στις οποίες βασίζονται οι λογαριασμοί, την οποία χορήγησε το Ελεγκτικό Συνέδριο για το οικονομικό έτος 2011 σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 50, 86, 145, 146 και 147,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (6), και ιδίως τα άρθρα 164, 165 και 166,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (A7-0092/2013),

                  1.

                  σημειώνει ότι οι ετήσιοι λογαριασμοί του Ελεγκτικού Συνεδρίου υπόκεινται σε λογιστικό έλεγχο τον οποίο διενεργεί ανεξάρτητος εξωτερικός ελεγκτής —PricewaterhouseCoopers SARL— ούτως ώστε να εφαρμόζονται στο Ελεγκτικό Συνέδριο οι ίδιες αρχές διαφάνειας και λογοδοσίας που το ίδιο εφαρμόζει στις ελεγχόμενες μονάδες· επισημαίνει την άποψη του ανεξάρτητου ελεγκτή ότι «οι οικονομικές καταστάσεις παρέχουν αληθή και ακριβοδίκαιη εικόνα της οικονομικής κατάστασης του Ελεγκτικού Συνεδρίου»·

                  2.

                  τονίζει ότι το 2011 το Ελεγκτικό Συνέδριο είχε στη διάθεσή του πιστώσεις ανάληψης υποχρεώσεων συνολικού ύψους 134 337 000 EUR (148 600 000 EUR το 2010) και ότι το ποσοστό εκτέλεσης των πιστώσεων κατά το παρελθόν έτος ήταν 93 %· σημειώνει ότι ο προϋπολογισμός του Ελεγκτικού Συνεδρίου έχει αμιγώς διοικητικό χαρακτήρα·

                  3.

                  ενθαρρύνει το Ελεγκτικό Συνέδριο να συνεχίσει να αξιολογεί την ποιότητα και τον αντίκτυπο των εργασιών του· ζητεί να δίδεται ιδιαίτερη προσοχή στις αναθεωρήσεις των εξωτερικών εμπειρογνωμόνων όσον αφορά το περιεχόμενο και την παρουσίαση των εκθέσεων του Ελεγκτικού Συνεδρίου· διαπιστώνει ότι το 2011 οι εξωτερικοί εμπειρογνώμονες ήταν λιγότερο ικανοποιημένοι και ζητεί από το Ελεγκτικό Συνέδριο να αιτιολογήσει γιατί συμβαίνει αυτό·

                  4.

                  συγχαίρει το Ελεγκτικό Συνέδριο για τη βελτίωση της δημοσιονομικής διαχείρισής του, ιδίως με την καθιέρωση συστηματικής παρακολούθησης της εφαρμογής των συστάσεων από τις ελεγχόμενες μονάδες· θεωρεί ότι το ποσοστό που επιτεύχθηκε συνιστά πολύ θετικό αποτέλεσμα και επιθυμεί να λάβει πληροφορίες σχετικά με το μέσο χρονικό διάστημα που μεσολαβεί από την έκδοση αυτών των αξιολογήσεων μέχρι την παραλαβή των απαντήσεων των ελεγχόμενων μονάδων·

                  5.

                  υπενθυμίζει στο Ελεγκτικό Συνέδριο την ανάγκη τήρησης των χρονοδιαγραμμάτων, ακόμη και όταν δεν προβλέπεται προθεσμία, όπως στην περίπτωση των ειδικών εκθέσεων του Ελεγκτικού Συνεδρίου· θεωρεί ότι πρέπει να βελτιωθεί το ποσοστό τήρησης των χρονοδιαγραμμάτων όσον αφορά την έγκαιρη έγκριση των εκθέσεων·

                  6.

                  καλεί το Ελεγκτικό Συνέδριο να παρέχει, για κάθε ειδική έκθεσή του, χρονοδιάγραμμα με πληροφορίες για τα επιμέρους στάδια της έκθεσης (από τις αρχικές προπαρασκευαστικές εργασίες μέχρι τη δημοσίευση)·

                  7.

                  συμφωνεί με τη σημασία που αποδίδει το Ελεγκτικό Συνέδριο στη δήλωση σχετικά με τις αρχικές διαπιστώσεις· καλεί για τον λόγο αυτό το Ελεγκτικό Συνέδριο να λάβει αποτελεσματικά μέτρα για να αυξηθούν οι δηλώσεις που εκδίδονται εντός προθεσμίας δύο μηνών·

                  8.

                  εκφράζει την ικανοποίησή του για την αύξηση των θέσεων ελεγκτών το 2011 σε σύγκριση με τον αριθμό του προσωπικού σε άλλες υπηρεσίες· συγχαίρει το Ελεγκτικό Συνέδριο για την πάγια δέσμευσή του να επιδιώκει μεγαλύτερη αποτελεσματικότητα στις υπηρεσίες υποστήριξης· εκφράζει, ωστόσο, τη λύπη του για το γεγονός ότι στα τέλη του 2011 ο αριθμός των κενών θέσεων ελεγκτών εξακολουθούσε να είναι υψηλός (25 κενές θέσεις), μολονότι αισθητά μικρότερος σε σύγκριση με το προηγούμενο έτος (44 κενές θέσεις το 2010)· καλεί το Ελεγκτικό Συνέδριο να επιταχύνει τη διαδικασία προσλήψεως νέων υπαλλήλων για την πλήρωση των κενών θέσεων ελεγκτών·

                  9.

                  διαπιστώνει τη σημαντική γεωγραφική ανισορροπία που υφίσταται όσον αφορά τις θέσεις διευθυντών: εξ αυτών τέσσερις προέρχονται από το Ηνωμένο Βασίλειο και ένας από τη Γαλλία, την Ισπανία, το Βέλγιο, τη Δανία, την Ελλάδα, την Ιρλανδία και την Ιταλία αντιστοίχως·

                  10.

                  διαπιστώνει ότι εξακολουθεί να μην υπάρχει ισόρροπη εκπροσώπηση των φύλων σε επίπεδο διευθυντών και προϊσταμένων μονάδων (72 % άνδρες και 28 % γυναίκες)· σημειώνει με ικανοποίηση ότι το ποσοστό των γυναικών σε θέσεις AD αυξάνεται· επισημαίνει, ωστόσο, τη σημασία της ισόρροπης γεωγραφικής εκπροσώπησης σε όλα τα επίπεδα του προσωπικού· ζητεί από το Ελεγκτικό Συνέδριο να μεριμνήσει ώστε η κατανομή να γίνεται επίσης και ανά εθνικότητα·

                  11.

                  ζητεί από το Ελεγκτικό Συνέδριο να διατηρήσει στο μέλλον το καλύτερο δυνατό εργασιακό περιβάλλον για το προσωπικό και τα μέλη του· ενθαρρύνει το Ελεγκτικό Συνέδριο να εξετάσει τα διδάγματα που μπορούν να αντληθούν από την προσφάτως αποκαλυφθείσα υπόθεση παρενόχλησης και να διερευνήσει εάν η διαδικασία που εφαρμόστηκε στη διάρκεια των ανακρίσεων από το Ελεγκτικό Συνέδριο ήταν καθ’ όλα σύμφωνη με τον εσωτερικό κανονισμό του Ελεγκτικού Συνεδρίου·

                  12.

                  ζητεί να ληφθούν προληπτικά μέτρα για την προστασία από παρενοχλήσεις στον χώρο εργασίας και να ενημερωθεί λεπτομερώς για όλα τα μέτρα που έχουν ληφθεί για το προσωπικό που εργάζεται στα ιδιαίτερα γραφεία των μελών του Ελεγκτικού Συνεδρίου·

                  13.

                  συγχαίρει το Ελεγκτικό Συνέδριο για την αποτελεσματικότητα και τις υψηλές επιδόσεις της Διεύθυνσης Μετάφρασης καθώς και για την ολοκλήρωση του έργου κατασκευής του κτιρίου Κ3 εντός του χρονοδιαγράμματος και του προϋπολογισμού·

                  14.

                  ζητεί να του δοθούν πληροφορίες σχετικά με τους λόγους για τους οποίους δεν ετέθη σε εφαρμογή το νέο σύστημα πληροφορικής του Ελεγκτικού Συνεδρίου «Assist» και τα προβλήματα που ανέκυψαν· ζητεί να του παρασχεθεί αναλυτική κατανομή του κόστους που έχει προκύψει έως σήμερα αλλά και του κόστους που μπορεί να προκύψει στο μέλλον, καθώς και πληροφορίες σχετικά με το πότε αναμένεται να υλοποιηθεί το πρόγραμμα·

                  15.

                  σημειώνει ότι το Ελεγκτικό Συνέδριο πραγματοποίησε το 2011 συνολικά 379 επισκέψεις ελέγχου, εκ των οποίων 343 στα κράτη μέλη και 36 σε τρίτες χώρες· καλεί το Ελεγκτικό Συνέδριο να αυξήσει τόσο τον αριθμό όσο και την αποτελεσματικότητα των επιτόπιων επισκέψεων ελέγχου·

                  16.

                  διαπιστώνει ότι το 2011 το Ελεγκτικό Συνέδριο ανέφερε στην Ευρωπαϊκή Υπηρεσία Καταπολέμησης της Απάτης (OLAF) συνολικά επτά περιπτώσεις εικαζόμενης απάτης οι οποίες εντοπίστηκαν στο πλαίσιο των ελεγκτικών του δραστηριοτήτων· σημειώνει ότι η OLAF αποφάσισε να διεξαγάγει έρευνα σε δύο από τις ανωτέρω περιπτώσεις και οι έρευνες αυτές είναι ακόμα σε εξέλιξη· καλεί το Ελεγκτικό Συνέδριο να διευκρινίσει εάν ο αριθμός των υποθέσεων που παραπέμπονται στην OLAF και το ποσοστό αυτών που αποτελούν αντικείμενο έρευνας αντικατοπτρίζουν το πραγματικό επίπεδο διαφθοράς σε σχέση με τη χρήση κονδυλίων της Ένωσης και, εάν όχι, τι προτείνει για να αυξηθούν και τα δύο αυτά ποσοστά·

                  17.

                  σημειώνει επιπλέον ότι το 2011 το Ελεγκτικό Συνέδριο παρέπεμψε στην OLAF 17 περιπτώσεις στις οποίες υπάρχει ενδεχομένως υπόνοια απάτης, οι οποίες αναφέρθηκαν σε επιστολές καταγγελίας που έλαβε το Ελεγκτικό Συνέδριο· υποστηρίζει τη συνεχή στενή συνεργασία του Ελεγκτικού Συνεδρίου με την OLAF και καλεί το Ελεγκτικό Συνέδριο να εκτιμήσει εάν —και εάν ναι, με ποιο τρόπο— ο αριθμός αυτός μπορεί να αυξηθεί σε σχέση με τη γενικότερη εικόνα, δράση και αποτελεσματικότητα του Ελεγκτικού Συνεδρίου σε αυτόν το τομέα·

                  18.

                  επιδοκιμάζει τη συνεργασία μεταξύ του Ελεγκτικού Συνεδρίου και της Επιτροπής Ελέγχου του Προϋπολογισμού του Κοινοβουλίου, τη σαφή συνέχεια που δίδεται στο ψήφισμα για την απαλλαγή του προηγούμενου έτους και την τακτική ανταπόκριση στα αιτήματα του Κοινοβουλίου·

                  19.

                  σημειώνει τη διαδικασία παρακολούθησης που εφαρμόζει η υπηρεσία εσωτερικού ελέγχου η οποία διαπίστωσε την πρόοδο που σημειώθηκε στους ήδη υπάρχοντες εσωτερικούς ελέγχους και τις προσπάθειες που κατέβαλαν οι υποκείμενες σε έλεγχο υπηρεσίες για να θέσουν σε εφαρμογή τα συμφωνηθέντα σχέδια δράσης· ζητεί να ενημερωθεί σχετικά με τα μέτρα που έχουν ληφθεί και τα αποτελέσματα που έχουν επιτευχθεί από τις εν λόγω υπηρεσίες·

                  20.

                  εκφράζει την ικανοποίησή του για τη δημοσίευση της ειδικής έκθεσης αριθ. 19/2012 σχετικά με την παρακολούθηση των ειδικών εκθέσεων του Ελεγκτικού Συνεδρίου·

                  21.

                  αναμένει να λάβει, στο πλαίσιο της ετήσιας έκθεσης δραστηριοτήτων για το 2012, σύνοψη των βασικών συμπερασμάτων που προκύπτουν από την παρακολούθηση των εκ υστέρων επαληθεύσεων της υπηρεσίας εσωτερικού ελέγχου, καθώς και των επιπτώσεων που είχαν αυτές οι αλλαγές στον εσωτερικό έλεγχο του Ελεγκτικού Συνεδρίου·

                  22.

                  αναγνωρίζει ότι η ενδιάμεση επανεξέταση της γενικής στρατηγικής του Ελεγκτικού Συνεδρίου για την περίοδο 2009-2013 κατέληξε στο συμπέρασμα ότι οι βασικές διεργασίες παρακολουθούνται και ότι η μέχρι σήμερα σημειωθείσα πρόοδος αναφέρεται με ακρίβεια·

                  23.

                  αναμένει με ενδιαφέρον τη δεύτερη αξιολόγηση από ομότιμους που έχει ξεκινήσει το Ελεγκτικό Συνέδριο το 2013 και η οποία επικεντρώνεται ιδιαίτερα στην πρακτική του ελέγχου των επιδόσεων στο Ελεγκτικό Συνέδριο· ζητεί να ενημερωθεί σχετικά με την εφαρμογή των συμπερασμάτων της πρώτης εισαγωγικής αξιολόγησης από ομοτίμους το 2012·

                  24.

                  συμφωνεί με τις συστάσεις της υπηρεσίας εσωτερικού ελέγχου για τη δημιουργία νέας δέσμης βασικών δεικτών επιδόσεων για τη μέτρηση της υλοποίησης αυτής της στρατηγικής.

         (1)  ΕΕ L 68 της 15.3.2011.

         (2)  ΕΕ C 348 της 14.11.2012, σ. 1.

         (3)  ΕΕ C 344 της 12.11.2012, σ. 1.

         (4)  ΕΕ C 348 της 14.11.2012, σ. 130.

         (5)  ΕΕ L 248 της 16.9.2002, σ. 1.

         (6)  ΕΕ L 298 της 26.10.2012, σ. 1.


title: 2012/286/ΕΕ: Απόφαση της Επιτροπής, της 31ης Μαΐου 2012 , σχετικά με τη σύσταση ομάδας εμπειρογνωμόνων για την ασφάλεια των χερσαίων μεταφορών

text:
               1.6.2012

               EL

               Επίσημη Εφημερίδα της Ευρωπαϊκής Ένωσης

               L 142/47

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 31ης Μαΐου 2012
   σχετικά με τη σύσταση ομάδας εμπειρογνωμόνων για την ασφάλεια των χερσαίων μεταφορών
   (2012/286/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:

               (1)

               Το άρθρο 90 της Συνθήκης ορίζει ότι οι στόχοι των Συνθηκών όσον αφορά τις μεταφορές επιδιώκονται στο πλαίσιο κοινής πολιτικής μεταφορών, η δε ασφάλεια των μεταφορών είναι σημαντικό μέρος της πολιτικής αυτής.

               (2)

               Στο παράρτημα I σημείο 1(3) της Λευκής Βίβλου με τίτλο «Χάρτης πορείας για έναν Ενιαίο Ευρωπαϊκό Χώρο Μεταφορών — Για ένα ανταγωνιστικό και ενεργειακά αποδοτικό σύστημα μεταφορών» (1) αναφέρεται η πρωτοβουλία σύστασης μόνιμης ομάδας εμπειρογνωμόνων για την ασφάλεια των χερσαίων μεταφορών.

               (3)

               Συνεπώς είναι απαραίτητο να συσταθεί ομάδα εμπειρογνωμόνων με αντικείμενο την ασφάλεια των χερσαίων μεταφορών και να καθορισθούν τα καθήκοντα και η δομή της.

               (4)

               Η ομάδα πρέπει να επικουρεί την Επιτροπή στη διατύπωση και την εκτέλεση των δραστηριοτήτων της Ένωσης που αποσκοπούν στη χάραξη πολιτικής για την ασφάλεια των χερσαίων μεταφορών και να προωθεί σε μόνιμη βάση την ανταλλαγή σχετικών εμπειριών, πολιτικών και πρακτικών μεταξύ των κρατών μελών και μεταξύ των διαφόρων ενεχόμενων ενδιαφερόμενων μερών.

               (5)

               Η ομάδα πρέπει να απαρτίζεται από τις αρμόδιες αρχές των κρατών μελών. Τα κράτη μέλη πρέπει να ορίσουν εμπειρογνώμονες από τις κρατικές υπηρεσίες που είναι αρμόδιες σε θέματα μεταφορών και ασφάλειας ή αστυνόμευσης.

               (6)

               Είναι σκόπιμο να καθοριστούν κανόνες σχετικά με τη δημοσιοποίηση πληροφοριών από μέλη της ομάδας.

               (7)

               Η επεξεργασία δεδομένων προσωπικού χαρακτήρα που αφορούν μέλη της ομάδας πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (2),

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Συστήνεται ομάδα εμπειρογνωμόνων για την ασφάλεια των χερσαίων μεταφορών, καλουμένη στο εξής «η ομάδα».
   Άρθρο 2
   Καθήκοντα
   1.   Η ομάδα επικουρεί την Επιτροπή στη διατύπωση και την εκτέλεση των δραστηριοτήτων της Ευρωπαϊκής Ένωσης που αποσκοπούν στην κατάστρωση πολιτικής για την ασφάλεια των χερσαίων μεταφορών και προωθεί τη σε μόνιμη βάση ανταλλαγή σχετικών εμπειριών, πολιτικών και πρακτικών μεταξύ των κρατών μελών και μεταξύ των διαφόρων ενεχόμενων ενδιαφερόμενων μερών.
   2.   Προκειμένου να επιτευχθούν οι στόχοι της παραγράφου 1, η ομάδα:

               —

               επικουρεί την Επιτροπή στην ανάπτυξη μέσων παρακολούθησης, αξιολόγησης και διάδοσης των αποτελεσμάτων των μέτρων που λαμβάνονται σε επίπεδο Ευρωπαϊκής Ένωσης στο πεδίο της ασφάλειας των χερσαίων μεταφορών,

               —

               συμβάλλει στην υλοποίηση των σχετικών προγραμμάτων δράσης της Ευρωπαϊκής Ένωσης, αναλύοντας κυρίως τα αποτελέσματά τους και προτείνοντας βελτιώσεις των μέτρων που λαμβάνονται,

               —

               ενθαρρύνει την ανταλλαγή πληροφοριών σχετικά με μέτρα που λαμβάνονται σε όλα τα επίπεδα για να προωθηθεί η ασφάλεια των χερσαίων μεταφορών και, ενδεχομένως, προβαίνει σε προτάσεις δυνατών δράσεων σε επίπεδο Ευρωπαϊκής Ένωσης,

               —

               εκδίδει γνώμες ή υποβάλλει εκθέσεις στην Επιτροπή, είτε κατόπιν αιτήματος της τελευταίας, είτε με δική της πρωτοβουλία, για όλα τα θέματα που αφορούν την προώθηση της ασφάλειας των χερσαίων μεταφορών στην Ευρωπαϊκή Ένωση.

         Άρθρο 3
   Διαβούλευση
   Η Επιτροπή μπορεί να συμβουλεύεται την ομάδα για κάθε ζήτημα συνδεόμενο με την ασφάλεια των χερσαίων μεταφορών.
   Άρθρο 4
   Μέλη
   1.   Μέλη της ομάδας είναι οι αρμόδιες αρχές των κρατών μελών. Τα κράτη μέλη ορίζουν δύο αντιπροσώπους:

               α)

               έναν αντιπρόσωπο ανά κράτος μέλος από υπουργεία ή κυβερνητικές υπηρεσίες αρμόδιες για τις χερσαίες μεταφορές·

               β)

               έναν αντιπρόσωπο ανά κράτος μέλος από υπουργεία ή κυβερνητικές υπηρεσίες αρμόδιες σε θέματα ασφάλειας των χερσαίων μεταφορών ή αστυνόμευσης

         2.   Οι αντιπρόσωποι της Επιτροπής δύνανται να παραχωρούν σε άτομα την ιδιότητα του παρατηρητή ή να καλούν Ευρωπαίους αντιπροσώπους διεθνών και επαγγελματικών οργανώσεων που εμπλέκονται στην ασφάλεια των χερσαίων μεταφορών ή ασχολούνται άμεσα με αυτήν, καθώς και αντιπροσώπους οργανώσεων χρηστών των μεταφορών.
   3.   Τα ονοματεπώνυμα των ατόμων που αναφέρονται στην παράγραφο 1 στοιχεία α) και β) δημοσιεύονται στο Μητρώο ομάδων εμπειρογνωμόνων και άλλων παρεμφερών οργάνων της Επιτροπής («το Μητρώο»). Τα ονόματα των αρχών των κρατών μελών επιτρέπεται να δημοσιεύονται στο Μητρώο. Τα ονοματεπώνυμα των ατόμων και τα ονόματα των οργανώσεων που αναφέρονται στην παράγραφο 2 δημοσιεύονται στο Μητρώο και δημοσιοποιείται το εκπροσωπούμενο συμφέρον (3).
   4.   Η συλλογή, η επεξεργασία και η δημοσίευση των προσωπικών δεδομένων πραγματοποιούνται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Η προεδρία της ομάδας ασκείται από εκπρόσωπο της Επιτροπής.
   2.   Σε συμφωνία με την Επιτροπή, η ομάδα μπορεί να συστήσει ομάδες εργασίας για να εξετάζουν ειδικά θέματα βάσει όρων εντολής που καθορίζει η ομάδα. Οι εν λόγω ομάδες εργασίας διαλύονται αμέσως μετά την ολοκλήρωση της εντολής τους.
   3.   Η Επιτροπή μπορεί να καλεί να συμμετάσχει ad hoc στις εργασίες της ομάδας οποιοδήποτε ειδικευμένο άτομο σε θέμα της ημερήσιας διάταξης. Εξωτερικοί εμπειρογνώμονες συμμετέχουν στις εργασίες μόνο για το θέμα για το οποίο ζητήθηκε η παρουσία τους.
   4.   Για την προετοιμασία των γνωμοδοτήσεών της, η ομάδα μπορεί να ορίσει ως εισηγητή υπεύθυνο για τη σύνταξη των εκθέσεών της έναν αντιπρόσωπο κράτους μέλους.
   5.   Η ομάδα συγκαλείται από την Επιτροπή και συνεδριάζει στις εγκαταστάσεις της. Συνεδριάζει τουλάχιστον δύο φορές ετησίως. Η Επιτροπή εξασφαλίζει τη γραμματειακή υποστήριξη. Στις συνεδριάσεις της ομάδας επιτρέπεται να συμμετέχουν άλλοι υπάλληλοι της Επιτροπής για τους οποίους οι εργασίες της ομάδας ή των ομάδων εργασίας της παρουσιάζουν ενδιαφέρον.
   6.   Οι αποφάσεις της ομάδας έχουν ως αντικείμενο τις αιτήσεις γνωμοδότησης που υποβάλλει η Επιτροπή ή τις γνώμες που διατυπώνει η ομάδα με δική της πρωτοβουλία. Δεν ακολουθεί ψηφοφορία.
   7.   Η Επιτροπή δημοσιεύει όλα τα σχετικά έγγραφα είτε στο Μητρώο είτε μέσω συνδέσμου που παραπέμπει από το Μητρώο σε ειδικό ιστότοπο. Εξαιρέσεις από τη δημοσίευση επιτρέπονται εφόσον η δημοσίευση εγγράφου μπορεί να διακυβεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (4).
   8.   Τα μέλη της ομάδας και οι εκπρόσωποί τους καθώς και οι προσκεκλημένοι εμπειρογνώμονες και παρατηρητές συμμορφώνονται με τις υποχρεώσεις περί τήρησης του επαγγελματικού απορρήτου που ορίζονται στις Συνθήκες και τους εκτελεστικούς κανόνες του, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (5). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα ενδεδειγμένα μέτρα.
   Άρθρο 6
   Δαπάνες συνεδριάσεων και δημοσιονομικές συνέπειες
   1.   Οι συμμετέχοντες στις δραστηριότητες της ομάδας δεν αμείβονται για τις υπηρεσίες τους.
   2.   Τα έξοδα ταξιδίου και διαβίωσης των αντιπροσώπων των μελών που συνδέονται με τις δραστηριότητες της ομάδας επιστρέφονται από την Επιτροπή σύμφωνα με τις διατάξεις που ισχύουν εντός της Επιτροπής. Επίσης, επιστρέφονται από την Επιτροπή τα έξοδα ταξιδίου και διαβίωσης παρατηρητών και προσκεκλημένων εμπειρογνωμόνων που προκύπτουν λόγω των δραστηριοτήτων της ομάδας.
   3.   Τα εν λόγω έξοδα καλύπτονται εντός των ορίων των πιστώσεων που διατίθενται βάσει της ετήσιας διαδικασίας διάθεσης των πόρων.
   Άρθρο 7
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 31 Μαΐου 2012.

            Για την Επιτροπή

            Ο Πρόεδρος

         José Manuel BARROSO

      (1)  COM(2011) 144 final.

      (2)  ΕΕ L 8 της 12.1.2001, σ. 1.

      (3)  Τα μέλη που δεν επιθυμούν τη δημοσιοποίηση των ονομάτων τους μπορούν να ζητήσουν παρέκκλιση από τον εν λόγω κανόνα. Η αίτηση για τη μη γνωστοποίηση του ονόματος ενός μέλους μιας ομάδας εμπειρογνωμόνων θεωρείται αιτιολογημένη εάν η δημοσίευση θέτει σε κίνδυνο την ασφάλειά του (της) ή την ακεραιότητά του (της) ή θίγει αδικαιολόγητα την ιδιωτική του (της) ζωή.

      (4)  ΕΕ L 145 της 31.5.2001, σ. 43.

      (5)  ΕΕ L 317 της 3.12.2001, σ. 1.


title: 2006/543/ΕΚ: Απόφαση του Συμβουλίου, της  8ης Νοεμβρίου 2005 , για την υπογραφή και προσωρινή εφαρμογή της συμφωνίας μεταξύ της Ευρωπαϊκής Κοινότητας και της Δημοκρατίας του Λιβάνου σχετικά με ορισμένες πτυχές των αεροπορικών υπηρεσιών

text:
               5.8.2006

               EL

               Επίσημη Εφημερίδα της Ευρωπαϊκής Ένωσης

               L 215/15

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 8ης Νοεμβρίου 2005
   για την υπογραφή και προσωρινή εφαρμογή της συμφωνίας μεταξύ της Ευρωπαϊκής Κοινότητας και της Δημοκρατίας του Λιβάνου σχετικά με ορισμένες πτυχές των αεροπορικών υπηρεσιών
   (2006/543/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρθδη της Ευρωπαϊκής Κοινότητας, και ιδίως το άρθρο 80 παράγραφος 2, σε συνδυασμό με το άρθρο 300 παράγραφος 2 πρώτη πρόταση του πρώτου εδαφίου,
   την πρόταση της Επιτροπής,
   Εκτιμώντας ότι:

               (1)

               Το Συμβούλιο εξουσιοδότησε την Επιτροπή, στις 5 Ιουνίου 2003, να αρχίσει διαπραγματεύσεις με τρίτες χώρες προκειμένου να αντικατασταθούν ορισμένες διατάξεις των υφιστάμενων διμερών συμφωνιών από κοινοτική συμφωνία.

               (2)

               Η Επιτροπή διαπραγματεύθηκε, εξ ονόματος της Κοινότητας, συμφωνία με τη Δημοκρατία του Λιβάνου σχετικά με ορισμένες πτυχές των αεροπορικών υπηρεσιών, σύμφωνα με τους μηχανισμούς και τις κατευθυντήριες γραμμές που περιλάμβανε το παράρτημα της απόφασης δια της οποίας το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες προκειμένου να αντικατασταθούν ορισμένες διατάξεις των υφιστάμενων διμερών συμφωνιών από κοινοτική συμφωνία.

               (3)

               Με την επιφύλαξη της ενδεχόμενης μεταγενέστερης σύναψής της, η συμφωνία που διαπραγματεύθηκε η Επιτροπή πρέπει να υπογραφεί και να εφαρμοστεί προσωρινώς,

         ΑΠΟΦΑΣΙΖΕΙ:
   Άρθρο 1
   Η υπογραφή της συμφωνίας μεταξύ της Ευρωπαϊκής Κοινότητας και της Δημοκρατίας του Λιβάνου, σχετικά με ορισμένες πτυχές των αεροπορικών υπηρεσιών, εγκρίνεται εξ ονόματος της Κοινότητας, με την επιφύλαξη της απόφασης του Συμβουλίου για την σύναψη της συμφωνίας αυτής.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο Πρόεδρος του Συμβουλίου εξουσιοδοτείται με την παρούσα απόφαση να ορίσει το πρόσωπο ή τα πρόσωπα που είναι αρμόδια να υπογράψουν εξ ονόματος της Κοινότητας τη συμφωνία, με την επιφύλαξη της μεταγενέστερης σύναψής της.
   Άρθρο 3
   Η συμφωνία, ενόσω εκκρεμεί η έναρξη ισχύος της, εφαρμόζεται προσωρινώς από την πρώτη ημέρα του πρώτου μήνα που έπεται της ημερομηνίας κατά την οποία τα συμβαλλόμενα μέρη θα κοινοποιήσουν αμοιβαία την ολοκλήρωση των προς τούτο αναγκαίων διαδικασιών.
   Άρθρο 4
   Ο Πρόεδρος του Συμβουλίου εξουσιοδοτείται με την παρούσα απόφαση να προβεί στην κοινοποίηση που προβλέπεται στο άρθρο 8 παράγραφος 2 της συμφωνίας.

      Βρυξέλλες, 8 Νοεμβρίου 2005.

            Για το Συμβούλιο

            Ο Πρόεδρος

         G. BROWN

    ---documentbreak---

               5.8.2006

               EL

               Επίσημη Εφημερίδα της Ευρωπαϊκής Ένωσης

               L 215/17

         ΣΥΜΦΩΝΊΑ
   μεταξύ της Ευρωπαϊκής Κοινότητας και της Δημοκρατίας του Λιβάνου σχετικά με ορισμένες πτυχές των αεροπορικών υπηρεσιών
   Η ΕΥΡΩΠΑΪΚΗ ΚΟΙΝΟΤΗΤΑ,
   αφενός, και
   Η ΔΗΜΟΚΡΑΤΙΑ ΤΟΥ ΛΙΒΑΝΟΥ,
   αφετέρου,
   (εφεξής «τα συμβαλλόμενα μέρη»),
   ΕΠΙΣΗΜΑΙΝΟΝΤΑΣ ότι έχουν συναφθεί διμερείς συμφωνίες παροχής αεροπορικών υπηρεσιών μεταξύ διαφόρων κρατών μελών της Ευρωπαϊκής Κοινότητας και της Δημοκρατίας του Λιβάνου, οι οποίες περιέχουν διατάξεις αντίθετες προς την κοινοτική νομοθεσία,
   ΕΠΙΣΗΜΑΙΝΟΝΤΑΣ ότι η Ευρωπαϊκή Κοινότητα έχει αποκλειστική αρμοδιότητα σε ό,τι αφορά τις διάφορες πτυχές των διμερών συμφωνιών παροχής αεροπορικών υπηρεσιών μεταξύ των κρατών μελών της Ευρωπαϊκής Κοινότητας και τρίτων χωρών,
   ΕΠΙΣΗΜΑΙΝΟΝΤΑΣ ότι με βάση την ευρωπαϊκή κοινοτική νομοθεσία οι αερομεταφορείς που είναι εγκατεστημένοι σε κράτος μέλος έχουν ισότιμο δικαίωμα πρόσβασης στα αεροπορικά δρομολόγια μεταξύ των κρατών μελών της Ευρωπαϊκής Κοινότητας και τρίτων χωρών,
   ΕΧΟΝΤΑΣ ΥΠΟΨΗ τις συμφωνίες μεταξύ της Ευρωπαϊκής Κοινότητας και ορισμένων τρίτων χωρών, οι οποίες προβλέπουν τη δυνατότητα, για τους υπηκόους των εν λόγω τρίτων χωρών, να αποκτούν την κυριότητα αερομεταφορέων που έχουν λάβει άδεια σύμφωνα με τη νομοθεσία της Ευρωπαϊκής Κοινότητας,
   ΑΝΑΓΝΩΡΙΖΟΝΤΑΣ ότι διατάξεις των διμερών συμφωνιών παροχής αεροπορικών υπηρεσιών μεταξύ των κρατών μελών της Ευρωπαϊκής Κοινότητας και της Δημοκρατίας του Λιβάνου, οι οποίες είναι αντίθετες προς την νομοθεσία της Ευρωπαϊκής Κοινότητας, πρέπει να εναρμονιστούν πλήρως, ώστε να δημιουργηθεί μια στέρεη νομική βάση για τις αεροπορικές υπηρεσίες μεταξύ της Ευρωπαϊκής Κοινότητας και της Δημοκρατίας του Λιβάνου και να διαφυλαχθεί η συνέχεια παροχής των εν λόγω αεροπορικών υπηρεσιών,
   ΕΠΙΣΗΜΑΙΝΟΝΤΑΣ ότι η Ευρωπαϊκή Κοινότητα, ως διαπραγματευόμενο μέρος, δεν έχει ως σκοπό να μεταβληθεί ο συνολικός όγκος των αεροπορικών μεταφορών μεταξύ της Ευρωπαϊκής Κοινότητας και της Δημοκρατίας του Λιβάνου, το ισοζύγιο μεταξύ κοινοτικών αερομεταφορέων και αερομεταφορέων της Δημοκρατίας του Λιβάνου, ή να διεξαχθούν διαπραγματεύσεις όσον αφορά τροποποιήσεις των διατάξεων των υφιστάμενων διμερών συμφωνιών παροχής αεροπορικών υπηρεσιών σχετικά με τα δικαιώματα κυκλοφορίας,
   ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:
   Άρθρο 1
   Γενικές Διατάξεις
   1.   Για τους σκοπούς της παρούσας συμφωνίας, ως «κράτη μέλη» νοούνται τα κράτη μέλη της Ευρωπαϊκής Κοινότητας.
   2.   Σε κάθε συμφωνία που περιλαμβάνεται στο παράρτημα Ι, οι αναφορές σε υπηκόους του κράτους μέλους που είναι συμβαλλόμενο μέρος της συγκεκριμένης συμφωνίας νοούνται ως αναφορές σε υπηκόους των κρατών μελών της Ευρωπαϊκής Κοινότητας.
   3.   Σε κάθε συμφωνία που περιλαμβάνεται στο παράρτημα Ι, οι αναφορές σε αερομεταφορείς ή αερογραμμές του κράτους μέλους που είναι συμβαλλόμενο μέρος της συγκεκριμένης συμφωνίας νοούνται ως αναφορές σε αερομεταφορείς ή αερογραμμές που έχει καθορίσει το εν λόγω κράτος μέλος.
   Άρθρο 2
   Καθορισμός από κράτος μέλος
   1.   Οι διατάξεις των παραγράφων 2 και 3 του παρόντος άρθρου υπερέχουν των αντιστοίχων διατάξεων των άρθρων που περιλαμβάνονται στο παράρτημα ΙΙ (α) και (β), αντιστοίχως, σε ό,τι αφορά τον καθορισμό ενός αερομεταφορέα από το αντίστοιχο κράτος μέλος, τις άδειες λειτουργίας και άδειες τεχνικής φύσεως που έχει χορηγήσει η Δημοκρατία του Λιβάνου, καθώς και όσον αφορά την απόρριψη, την ανάκληση, την αναστολή ή τον περιορισμό των αδειών λειτουργίας και των τεχνικών αδειών του αερομεταφορέα, αντιστοίχως.
   2.   Η Δημοκρατία του Λιβάνου, μόλις λάβει καθορισμό αερομεταφορέα από κράτος μέλος, χορηγεί τις δέουσες άδειες λειτουργίας και τις τεχνικές άδειες εντός ελαχίστου δυνατού χρόνου διεκπεραίωσης, υπό τον όρο ότι:

               i)

               ο αερομεταφορέας είναι εγκατεστημένος δυνάμει της συνθήκης περί ιδρύσεως της Ευρωπαϊκής Κοινότητας στο έδαφος του κράτους μέλους που τον έχει καθορίσει και έχει έγκυρη άδεια λειτουργίας σύμφωνα με τη νομοθεσία της Ευρωπαϊκής Κοινότητας,

               ii)

               ο ουσιαστικός ρυθμιστικός έλεγχος του αερομεταφορέα ασκείται και θα εξακολουθήσει να ασκείται από το κράτος μέλος της Ευρωπαϊκής Κοινότητας που είναι αρμόδιο για τη χορήγηση του Πιστοποιητικού Αερομεταφορέα (AOC), η δε σχετική αεροναυτική αρχή δεν προσδιορίζεται ρητώς από τον καθορισμό, και

               iii)

               ο αερομεταφορέας τελεί υπό την κυριότητα και θα εξακολουθήσει να τελεί υπό την άμεση ή κατά πλειοψηφία κυριότητα κρατών μελών ή/και υπηκόων των κρατών μελών, ή άλλων κρατών καθοριζόμενων στο παράρτημα ΙΙΙ ή/και υπηκόων των άλλων αυτών κρατών, υπόκειται δε πάντοτε σε ουσιαστικό έλεγχο από τα εν λόγω κράτη ή/και τους υπηκόους τους.

         3.   Η Δημοκρατία του Λιβάνου μπορεί να απορρίψει, να ανακαλέσει, να αναστείλει ή να περιορίσει τις άδειες λειτουργίας ή τις τεχνικές άδειες αερομεταφορέα καθορισμένου από κράτος μέλος, όταν:

               i)

               ο αερομεταφορέας δεν είναι εγκατεστημένος δυνάμει της συνθήκης για την ιδρυση της Ευρωπαϊκής Κοινότητας στο έδαφος του κράτους μέλους που τον έχει καθορίσει ή δεν έχει λάβει άδεια λειτουργίας σύμφωνα με τη νομοθεσία της Ευρωπαϊκής Κοινότητας,

               ii)

               ο ουσιαστικός ρυθμιστικός έλεγχος του αερομεταφορέα δεν ασκείται ή δεν θα εξακολουθήσει να ασκείται από το κράτος μέλος της Ευρωπαϊκής Κοινότητας που είναι αρμόδιο για τη χορήγηση του Πιστοποιητικού Αερομεταφορέα (AOC), ή η σχετική αεροναυτική αρχή δεν προσδιορίζεται ρητώς από τον καθορισμό, ή

               iii)

               ο αερομεταφορέας δεν τελεί υπό την άμεση ή κατά πλειοψηφία κυριότητα ή ουσιαστικό έλεγχο κρατών μελών ή/και υπηκόων των κρατών μελών, ή άλλων κρατών που καθορίζονται στο παράρτημα ΙΙΙ ή/και υπηκόων των άλλων αυτών κρατών.

         Η Δημοκρατία του Λιβάνου, κατά την άσκηση του δικαιώματός της με βάση την παρούσα παράγραφο, δεν εισάγει διακρίσεις μεταξύ κοινοτικών αερομεταφορέων για λόγους εθνικότητας.
   Άρθρο 3
   Δικαιώματα σχετικά με το ρυθμιστικό έλεγχο
   1.   Οι διατάξεις της παραγράφου 2 του παρόντος άρθρου συμπληρώνουν τα άρθρα που περιλαμβάνονται στο παράρτημα ΙΙ (γ).
   2.   Εφόσον ένα κράτος μέλος έχει καθορίσει αερομεταφορέα, στον οποίο ασκείται και διατηρείται ρυθμιστικός έλεγχος από άλλο κράτος μέλος, τα δικαιώματα της Δημοκρατίας του Λιβάνου με βάση τις διατάξεις ασφαλείας της συμφωνίας μεταξύ του κράτους μέλους που έχει καθορίσει τον αερομεταφορέα και της Δημοκρατίας του Λιβάνου ισχύουν εξίσου όσον αφορά την έγκριση, την εφαρμογή ή τη διατήρηση των προτύπων ασφαλείας από αυτό το άλλο κράτος μέλος και όσον αφορά την άδεια λειτουργίας του εν λόγω αερομεταφορέα.
   Άρθρο 4
   Φορολόγηση αεροπορικών καυσίμων
   1.   Οι διατάξεις της παραγράφου 2 του παρόντος άρθρου συμπληρώνουν τις αντίστοιχες διατάξεις των άρθρων που περιλαμβάνονται στο παράρτημα ΙΙ (δ).
   2.   Με την επιφύλαξη τυχόν αντίθετων διατάξεων, καμία διάταξη οιασδήποτε συμφωνίας που απαριθμείται στο παράρτημα ΙΙ (δ) δεν εμποδίζει κράτος μέλος να επιβάλλει φόρους, εισφορές, δασμούς, τέλη ή επιβαρύνσεις επί των καυσίμων που διατίθενται στο έδαφός του για τα αεροσκάφη καθορισμένου αερομεταφορέα της Δημοκρατίας του Λιβάνου, ο οποίος εκτελεί δρομολόγια μεταξύ σημείου στο έδαφος του συγκεκριμένου κράτους μέλους και άλλου σημείου στο έδαφος του εν λόγω κράτους μέλους ή στο έδαφος άλλου κράτους μέλους.
   Άρθρο 5
   Ναύλοι μεταφοράς εντός της Ευρωπαϊκής Κοινότητας
   1.   Οι διατάξεις της παραγράφου 2 του παρόντος άρθρου συμπληρώνουν τα άρθρα που περιλαμβάνονται στο παράρτημα ΙΙ (ε).
   2.   Οι ναύλοι που επιβάλλονται από αερομεταφορέα ή αερομεταφορείς καθορισμένους από τη Δημοκρατία του Λιβάνου βάσει συμφωνίας που απαριθμείται στο παράρτημα Ι, η οποία περιέχει διάταξη απαριθμούμενη στο παράρτημα ΙΙ (ε) για μεταφορά εξ ολοκλήρου εντός της Ευρωπαϊκής Κοινότητας, υπόκεινται στη νομοθεσία της Ευρωπαϊκής Κοινότητας.
   Άρθρο 6
   Παραρτήματα της συμφωνίας
   Τα παραρτήματα της παρούσας συμφωνίας αποτελούν αναπόσπαστο μέρος της.
   Άρθρο 7
   Αναθεώρηση ή τροποποίηση
   Τα συμβαλλόμενα μέρη μπορούν, ανά πάσα στιγμή, να αναθεωρήσουν ή να τροποποιήσουν την παρούσα συμφωνία, με αμοιβαία συναίνεση.
   Άρθρο 8
   Έναρξη ισχύος και προσωρινή εφαρμογή
   1.   Η παρούσα συμφωνία τίθεται σε ισχύ μόλις τα συμβαλλόμενα μέρη κοινοποιήσουν εκατέρωθεν γραπτώς ότι έχουν ολοκληρώσει τις αντίστοιχες οικείες εσωτερικές διαδικασίες που είναι αναγκαίες για την έναρξη ισχύος της συμφωνίας.
   2.   Με την επιφύλαξη της παραγράφου 1, τα συμβαλλόμενα μέρη συμφωνούν να εφαρμόζουν προσωρινά την παρούσα συμφωνία από την πρώτη ημέρα του μηνός που έπεται της ημερομηνίας κατά την οποία τα συμβαλλόμενα μέρη θα έχουν κοινοποιήσει εκατέρωθεν την ολοκλήρωση των αναγκαίων προς τούτο διαδικασιών.
   3.   Οι συμφωνίες και λοιπές ρυθμίσεις μεταξύ κρατών μελών και της Δημοκρατίας του Λιβάνου οι οποίες κατά την ημερομηνία υπογραφής της παρούσας συμφωνίας δεν έχουν ακόμη τεθεί σε ισχύ και δεν εφαρμόζονται προσωρινά, απαριθμούνται στο παράρτημα Ι (β). Η παρούσα συμφωνία εφαρμόζεται σε όλες αυτές τις συμφωνίες και ρυθμίσεις από την έναρξη ισχύος ή προσωρινής εφαρμογής τους.
   Άρθρο 9
   Λήξη
   1.   Σε περίπτωση που λήξει η ισχύς μιας συμφωνίας απαριθμούμενης στο παράρτημα Ι, παύουν ταυτοχρόνως να ισχύουν όλες οι διατάξεις της παρούσας συμφωνίας οι οποίες σχετίζονται με την οικεία συμφωνία που περιλαμβάνεται στο παράρτημα Ι.
   2.   Σε περίπτωση που λήξει η ισχύς όλων των συμφωνιών που περιλαμβάνονται στο παράρτημα Ι, λήγει ταυτόχρονα και η ισχύς της παρούσας συμφωνίας.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι υπέγραψαν την παρούσα συμφωνία.
      Έγινε στη Βηρυττό, εις διπλούν, στις εφτά Ιουλίου δύο χιλιάδες έξι, στην, αγγλική, γαλλική, γερμανική, δανική, ελληνική, εσθονική, ιταλική, ισπανική, λεττονική, λιθουανική, μαλτέζικη, ουγγρική, ολλανδική, πολωνική, πορτογαλική, σλοβακική, σλοβενική, σουηδική, τσεχική, φινλανδική και αραβική γλώσσα.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Por la República Libanesa
         Za Libanonskou republiku
         For Den Libanesiske Republik
         Für die Libanesische Republik
         Liibanoni Vabariigi nimel
         Για τη Δημοκρατία του Λιβάνου
         For the Republic of Lebanon
         Pour la République libanaise
         Per la Repubblica del Libano
         Libānas Republikas vārdā
         Libano Respublikos vardu
         A Libanoni Köztársaság részéről
         Għar-repubblika tal-Libanu
         Voor de Republiek Libanon
         W imieniu Republiki Libańskiej
         Pela República do Líbano
         Za Libanonskú republiku
         Za Republiko Libanon
         Libanonin tasavallan puolesta
         För Republiken Libanon

   ΠΑΡΑΡΤΗΜΑ Ι
   Κατάλογος των συμφωνιών που αναφέρονται στο άρθρο 1 της παρούσας συμφωνίας

               (α)

               Συμφωνίες αεροπορικών υπηρεσιών μεταξύ της Δημοκρατίας του Λιβάνου και των κρατών μελών της Ευρωπαϊκής Κοινότητας, οι οποίες κατά την ημερομηνία υπογραφής της παρούσας συμφωνίας έχουν συναφθεί, υπογραφεί ή/και εφαρμόζονται προσωρινά

                           —

                           Συμφωνία μεταξύ της Ομοσπονδιακής Κυβέρνησης της Αυστρίας και της κυβέρνησης της Δημοκρατίας τού Λιβάνου για την παροχή αεροπορικών υπηρεσιών μεταξύ και πέραν των αντίστοιχων εδαφών τους, που υπεγράφη στη Βηρυτό στις 2 Απριλίου 1969, όπως έχει τροποποιηθεί (εφεξής συμφωνία Λιβάνου-Αυστρίας),

                           —

                           Συμφωνία μεταξύ της κυβέρνησης του Βελγίου και της κυβέρνησης του Λιβάνου για την παροχή αεροπορικών υπηρεσιών μεταξύ και πέραν των αντίστοιχων εδαφών τους, που υπεγράφη στη Βηρυτό στις 24 Δεκεμβρίου 1953, όπως έχει τροποποιηθεί (εφεξής συμφωνία Λιβάνου-Βελγίου),

                           —

                           Συμφωνία αεροπορικών υπηρεσιών μεταξύ της κυβέρνησης της Κυπριακής Δημοκρατίας και της κυβέρνησης της Δημοκρατίας του Λιβάνου, που μονογραφήθηκε στις 23 Μαΐου 1996, (εφεξής σχέδιο συμφωνίας Λιβάνου-Κύπρου),

                           —

                           Συμφωνία αεροπορικών μεταφορών μεταξύ της κυβέρνησης της Τσεχικής Δημοκρατίας και της κυβέρνησης της Δημοκρατίας του Λιβάνου, που υπεγράφη στη Βηρυτό στις 22 Σεπτεμβρίου 2003 (εφεξής συμφωνία Λιβάνου-Τσεχικής Δημοκρατίας),

                           —

                           Συμφωνία αεροπορικών μεταφορών μεταξύ της Δανίας και του Λιβάνου, που υπεγράφη στη Βηρυτό στις 21 Οκτωβρίου 1955 (εφεξής συμφωνία Λιβάνου-Δανίας),

                           —

                           Σχέδιο συμφωνίας αεροπορικών μεταφορών μεταξύ της κυβέρνησης της Γαλλικής Δημοκρατίας και της κυβέρνησης της Δημοκρατίας του Λιβάνου, η οποία μονογραφήθηκε και επισυνάφθηκε στα συμφωνηθέντα πρακτικά των διαβουλεύσεων μεταξύ των αντιπροσωπιών των Κυβερνήσεων της Γαλλικής Δημοκρατίας και της Δημοκρατίας του Λιβάνου και υπεγράφη στο Παρίσι στις 24 Ιουνίου 1998 (εφεξής σχέδιο συμφωνίας Λιβάνου-Γαλλίας),

                           —

                           Συμφωνία αεροπορικών μεταφορών μεταξύ της Ομοσπονδιακής Δημοκρατίας της Γερμανίας και της Δημοκρατίας του Λιβάνου, που υπεγράφη στη Βηρυτό στις 15 Μαρτίου 1961, όπως έχει τροποποιηθεί (εφεξής συμφωνία Λιβάνου-Γερμανίας),

                           —

                           Σχέδιο συμφωνίας αεροπορικών υπηρεσιών μεταξύ της κυβέρνησης της Ομοσπονδιακής Δημοκρατίας της Γερμανίας και της κυβέρνησης της Δημοκρατίας του Λιβάνου, η οποία μονογραφήθηκε και επισυνάφθηκε στα συμφωνηθέντα πρακτικά που υπογράφηκαν στη Βόννη στις 16 Ιανουαρίου 2002 (εφεξής σχέδιο αναθεωρημένης συμφωνίας Λιβάνου-Γερμανίας),

                           —

                           Συμφωνία μεταξύ της κυβέρνησης του Βασιλείου της Ελλάδας και της κυβέρνησης της Δημοκρατίας του Λιβάνου για την έναρξη αεροπορικών υπηρεσιών μεταξύ και πέραν των αντίστοιχων εδαφών τους, που υπεγράφη στη Βηρυτό στις 6 Σεπτεμβρίου 1948 (εφεξής συμφωνία Λιβάνου-Ελλάδος),

                           —

                           Συμφωνία πολιτικών αεροπορικών μεταφορών μεταξύ της κυβέρνησης της Λαϊκής Δημοκρατίας της Ουγγαρίας και της Δημοκρατίας του Λιβάνου, που υπεγράφη στη Βηρυτό στις 15 Ιανουαρίου 1966 (εφεξής συμφωνία Λιβάνου-Ουγγαρίας),

                           —

                           Συμφωνία αεροπορικών μεταφορών μεταξύ της Ιταλικής κυβέρνησης και της κυβέρνησης της Δημοκρατίας του Λιβάνου, που υπεγράφη στη Βηρυτό στις 24 Ιανουαρίου 1949 όπως έχει τροποποιηθεί (εφεξής συμφωνία Λιβάνου-Ιταλίας),

                           —

                           Συμφωνία αεροπορικών υπηρεσιών μεταξύ της κυβέρνησης της Δημοκρατίας του Λιβάνου και της κυβέρνησης του Μεγάλου Δουκάτου του Λουξεμβούργου, η οποία μονογραφήθηκε και επισυνάφθηκε ως Προσθήκη Β στο Εμπιστευτικό Μνημόνιο Συμφωνίας που υπεγράφη στη Βηρυτό στις 23 Οκτωβρίου 1998 (εφεξής σχέδιο συμφωνίας Λιβάνου-Λουξεμβούργου),

                           —

                           Σχέδιο συμφωνίας αεροπορικών υπηρεσιών μεταξύ της κυβέρνησης της Μάλτας και της κυβέρνησης της Δημοκρατίας του Λιβάνου, η οποία μονογραφήθηκε και επισυνάφθηκε ως Προσθήκη Β στα συμφωνηθέντα πρακτικά που υπογράφηκαν στη Βηρυτό στις 30 Απριλίου 1999 (εφεξής σχέδιο συμφωνίας Λιβάνου-Μάλτας),

                           —

                           Συμφωνία αεροπορικών μεταφορών μεταξύ του Βασιλείου των Κάτω Χωρών και της Δημοκρατίας του Λιβάνου, που υπεγράφη στη Βηρυτό στις 20 Σεπτεμβρίου 1949 (εφεξής συμφωνία Λιβάνου-Κάτω Χωρών),

                           —

                           Συμφωνία αεροπορικών υπηρεσιών μεταξύ της κυβέρνησης της Λαϊκής Δημοκρατίας της Πολωνίας και της κυβέρνησης της Δημοκρατίας του Λιβάνου, που υπεγράφη στη Βηρυτό στις 25 Απριλίου 1966 (εφεξής συμφωνία Λιβάνου-Πολωνίας),

                           —

                           Συμφωνία αεροπορικών μεταφορών μεταξύ της Σουηδίας και του Λιβάνου, που υπεγράφη στη Βηρυτό στις 23 Μαρτίου 1953 (εφεξής συμφωνία Λιβάνου-Σουηδίας),

                           —

                           Συμφωνία μεταξύ της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας και της κυβέρνησης της Δημοκρατίας του Λιβάνου για την παροχή αεροπορικών υπηρεσιών μεταξύ και πέραν των αντίστοιχων εδαφών τους, που υπεγράφη στη Βηρυτό στις 15 Αυγούστου 1951, όπως έχει τροποποιηθεί (εφεξής συμφωνία Λιβάνου-ΗΒ),

               (β)

               Συμφωνίες παροχής αεροπορικών υπηρεσιών και άλλες ρυθμίσεις που έχουν μονογραφηθεί ή υπογραφεί μεταξύ της Δημοκρατίας του Λιβάνου και των κρατών μελών της Ευρωπαϊκής Κοινότητας και οι οποίες κατά την ημερομηνία υπογραφής της παρούσας συμφωνίας δεν έχουν ακόμη τεθεί σε ισχύ και δεν εφαρμόζονται προσωρινά

                           —

                           Σχέδιο συμφωνίας αεροπορικών μεταφορών μεταξύ του Βασιλείου της Ισπανίας και της Δημοκρατίας του Λιβάνου, που μονογραφήθηκε στη Μαδρίτη στις 21 Αυγούστου 1997 (εφεξής σχέδιο συμφωνίας Λιβάνου-Ισπανίας).

         ΠΑΡΑΡΤΗΜΑ ΙΙ
   Κατάλογος των άρθρων των συμφωνιών που απαριθμούνται στο παράρτημα Ι και αναφέρονται στα άρθρα 2 έως 5 της παρούσας συμφωνίας

               (α)

               Καθορισμός από κράτος μέλος:

                           —

                           Άρθρο 3 της συμφωνίας Λιβάνου-Αυστρίας,

                           —

                           Άρθρο 3 της συμφωνίας Λιβάνου-Βελγίου,

                           —

                           Άρθρο 4 του σχεδίου συμφωνίας Λιβάνου-Κύπρου,

                           —

                           Άρθρο 3 της συμφωνίας Λιβάνου-Τσεχικής Δημοκρατίας,

                           —

                           Άρθρο 3 του σχεδίου συμφωνίας Λιβάνου-Γαλλίας,

                           —

                           Άρθρο 3 της συμφωνίας Λιβάνου-Γερμανίας,

                           —

                           Άρθρο 3 της συμφωνίας Λιβάνου-Ουγγαρίας,

                           —

                           Άρθρο 3 του σχεδίου συμφωνίας Λιβάνου-Λουξεμβούργου,

                           —

                           Άρθρο 6 του σχεδίου συμφωνίας Λιβάνου-Μάλτας,

                           —

                           Άρθρο 3 της συμφωνίας Λιβάνου-Πολωνίας,

                           —

                           Άρθρο 3 του σχεδίου συμφωνίας Λιβάνου-Ισπανίας,

                           —

                           Άρθρο 4 της συμφωνίας Λιβάνου-ΗΒ,

               (β)

               Απόρριψη, ανάκληση, αναστολή ή περιορισμός των αδειών λειτουργίας ή των τεχνικών αδειών:

                           —

                           Άρθρο 4 της συμφωνίας Λιβάνου-Αυστρίας,

                           —

                           Άρθρο 3 της συμφωνίας Λιβάνου-Βελγίου,

                           —

                           Άρθρο 5 του σχεδίου συμφωνίας Λιβάνου-Κύπρου,

                           —

                           Άρθρο 4 της συμφωνίας Λιβάνου-Τσεχικής Δημοκρατίας,

                           —

                           Άρθρο 5 της συμφωνίας Λιβάνου-Δανίας,

                           —

                           Άρθρο 4 του σχεδίου συμφωνίας Λιβάνου-Γαλλίας,

                           —

                           Άρθρο 4 της συμφωνίας Λιβάνου-Γερμανίας,

                           —

                           Άρθρο 6 της συμφωνίας Λιβάνου-Ελλάδας,

                           —

                           Άρθρο 4 της συμφωνίας Λιβάνου-Ουγγαρίας,

                           —

                           Άρθρο 6 της συμφωνίας Λιβάνου-Ιταλίας,

                           —

                           Άρθρο 4 του σχεδίου συμφωνίας Λιβάνου-Λουξεμβούργου,

                           —

                           Άρθρο 7 του σχεδίου συμφωνίας Λιβάνου-Μάλτας,

                           —

                           Άρθρο 6 της συμφωνίας Λιβάνου-Κάτω Χωρών,

                           —

                           Άρθρο 3 της συμφωνίας Λιβάνου-Πολωνίας,

                           —

                           Άρθρο 4 του σχεδίου συμφωνίας Λιβάνου-Ισπανίας,

                           —

                           Άρθρο 5 της συμφωνίας Λιβάνου-Σουηδίας,

                           —

                           Άρθρο 4 της συμφωνίας Λιβάνου-ΗΒ,

               (γ)

               Ρυθμιστικός έλεγχος:

                           —

                           Άρθρο 7α της συμφωνίας Λιβάνου-Αυστρίας,

                           —

                           Άρθρο 7 της συμφωνίας Λιβάνου-Τσεχικής Δημοκρατίας,

                           —

                           Άρθρο 8 του σχεδίου συμφωνίας Λιβάνου-Γαλλίας,

                           —

                           Άρθρο 7 του σχεδίου συμφωνίας Λιβάνου-Λουξεμβούργου,

                           —

                           Άρθρο 6 του σχεδίου αναθεωρημένης συμφωνίας Λιβάνου-Γερμανίας,

               (δ)

               Φορολόγηση αεροπορικών καυσίμων:

                           —

                           Άρθρο 5 της συμφωνίας Λιβάνου-Αυστρίας,

                           —

                           Άρθρο 4 της συμφωνίας Λιβάνου-Βελγίου,

                           —

                           Άρθρο 7 του σχεδίου συμφωνίας Λιβάνου-Κύπρου,

                           —

                           Άρθρο 8 της συμφωνίας Λιβάνου-Τσεχικής Δημοκρατίας,

                           —

                           Άρθρο 9 της συμφωνίας Λιβάνου-Δανίας,

                           —

                           Άρθρο 10 του σχεδίου συμφωνίας Λιβάνου-Γαλλίας,

                           —

                           Άρθρο 6 της συμφωνίας Λιβάνου-Γερμανίας,

                           —

                           Άρθρο 10 του σχεδίου αναθεωρημένης συμφωνίας Λιβάνου-Γερμανίας,

                           —

                           Άρθρο 3 της συμφωνίας Λιβάνου-Ελλάδας,

                           —

                           Άρθρο 14 της συμφωνίας Λιβάνου-Ουγγαρίας,

                           —

                           Άρθρο 3 της συμφωνίας Λιβάνου-Ιταλίας,

                           —

                           Άρθρο 8 του σχεδίου συμφωνίας Λιβάνου-Λουξεμβούργου,

                           —

                           Άρθρο 9 του σχεδίου συμφωνίας Λιβάνου-Μάλτας,

                           —

                           Άρθρο 6 της συμφωνίας Λιβάνου-Πολωνίας,

                           —

                           Άρθρο 5 του σχεδίου συμφωνίας Λιβάνου-Ισπανίας,

                           —

                           Άρθρο 9 της συμφωνίας Λιβάνου-Σουηδίας,

                           —

                           Άρθρο 5 της συμφωνίας Λιβάνου-ΗΒ,

               (ε)

               Ναύλοι μεταφοράς εντός της Ευρωπαϊκής Κοινότητας:

                           —

                           Άρθρο 9 της συμφωνίας Λιβάνου-Αυστρίας,

                           —

                           Άρθρο 7 της συμφωνίας Λιβάνου-Βελγίου,

                           —

                           Άρθρο 16 του σχεδίου συμφωνίας Λιβάνου-Κύπρου,

                           —

                           Άρθρο 12 της συμφωνίας Λιβάνου-Τσεχικής Δημοκρατίας,

                           —

                           Άρθρο 7 της συμφωνίας Λιβάνου-Δανίας,

                           —

                           Άρθρο 14 του σχεδίου συμφωνίας Λιβάνου-Γαλλίας,

                           —

                           Άρθρο 9 της συμφωνίας Λιβάνου-Γερμανίας,

                           —

                           Άρθρο 14 του σχεδίου αναθεωρημένης συμφωνίας Λιβάνου-Γερμανίας,

                           —

                           Άρθρο 7 της συμφωνίας Λιβάνου-Ουγγαρίας,

                           —

                           Άρθρο 13 του σχεδίου συμφωνίας Λιβάνου-Λουξεμβούργου,

                           —

                           Άρθρο 14 του σχεδίου συμφωνίας Λιβάνου-Μάλτας,

                           —

                           Άρθρο 10 της συμφωνίας Λιβάνου-Πολωνίας,

                           —

                           Άρθρο 7 του σχεδίου συμφωνίας Λιβάνου-Ισπανίας,

                           —

                           Άρθρο 7 της συμφωνίας Λιβάνου-Σουηδίας,

                           —

                           Άρθρο 7 της συμφωνίας Λιβάνου-ΗΒ.

         ΠΑΡΑΡΤΗΜΑ ΙΙΙ
   Κατάλογος άλλων κρατών αναφερομένων στο άρθρο 2 της παρούσας συμφωνίας

               α)

               Δημοκρατία της Ισλανδίας (βάσει της συμφωνίας για τον Ευρωπαϊκό Οικονομικό Χώρο),

               β)

               Πριγκιπάτο του Λιχτενστάιν (βάσει της συμφωνίας για τον Ευρωπαϊκό Οικονομικό Χώρο),

               γ)

               Βασίλειο της Νορβηγίας (βάσει της συμφωνίας για τον Ευρωπαϊκό Οικονομικό Χώρο),

               δ)

               Ελβετική Συνομοσπονδία (βάσει της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας για τις αερομεταφορές).


Avis juridique important

|

32003D0253(01)

2003/253/ΕΚ: Απόφαση του Συμβουλίου, της 19ης Δεκεμβρίου 2002, για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του Καναδά σύμφωνα με το άρθρο XXVIII της ΓΣΔΕ 1994 για την τροποποίηση των παραχωρήσεων, όσον αφορά τα σιτηρά, που προβλέπονται στον πίνακα CXL της ΕΚ ο οποίος προσαρτάται στη ΓΣΔΕ 1994

Επίσημη Εφημερίδα αριθ. L 095 της 11/04/2003 σ. 0036 - 0037

Απόφαση του Συμβουλίουτης 19ης Δεκεμβρίου 2002για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του Καναδά σύμφωνα με το άρθρο XXVIII της ΓΣΔΕ 1994 για την τροποποίηση των παραχωρήσεων, όσον αφορά τα σιτηρά, που προβλέπονται στον πίνακα CXL της ΕΚ ο οποίος προσαρτάται στη ΓΣΔΕ 1994(2003/253/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση,την πρόταση της Επιτροπής,Εκτιμώντας τα ακόλουθα:(1) Στις 26 Ιουλίου 2002, το Συμβούλιο εξουσιοδότησε την Επιτροπή να αρχίσει διαπραγματεύσεις δυνάμει του άρθρου XXVIII της ΓΣΔΕ 1994 με σκοπό την τροποποίηση ορισμένων παραχωρήσεων για τα σιτηρά. Η Ευρωπαϊκή Κοινότητα ανακοίνωσε στον ΠΟΕ, στις 26 Ιουλίου 2002, τη πρόθεσή της να τροποποιήσει ορισμένες παραχωρήσεις στον πίνακα CXL της ΕΚ.(2) Οι διαπραγματεύσεις διεξήχθησαν από την Επιτροπή σε διαβουλεύσεις με την επιτροπή που συστάθηκε με το άρθρο 133 της συνθήκης και στο πλαίσιο των οδηγιών διαπραγματεύσεων που εκδόθηκαν από το Συμβούλιο.(3) Η Επιτροπή διαπραγματεύθηκε με τον Καναδά, μέλος του ΠΟΕ που έχει ουσιαστικό συμφέρον εφοδιασμού, μια συμφωνία με τη μορφή ανταλλαγής επιστολών.(4) Ως εκ τούτου, πρέπει να εγκριθεί η συμφωνία με τη μορφή ανταλλαγής επιστολών μεταξύ της Ευρωπαϊκής Κοινότητας και του Καναδά.(5) Για να διασφαλισθεί ότι η συμφωνία θα εφαρμοσθεί πλήρως από την 1η Ιανουαρίου 2003 και εν αναμονή της τροποποίησης του κανονισμού (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), πρέπει να εξουσιοδοτηθεί η Επιτροπή να θεσπίσει προσωρινές παρεκκλίσεις από τον εν λόγω κανονισμό.(6) Τα απαιτούμενα μέτρα για την εφαρμογή της παρούσας απόφασης θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(2),ΑΠΟΦΑΣΙΖΕΙ:Άρθρο 1Εγκρίνεται, εξ ονόματος της Κοινότητας, η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και του Καναδά, σύμφωνα με το άρθρο XXVIII της ΓΣΔΕ 1994, για την τροποποίηση των παραχωρήσεων, όσον αφορά τα σιτηρά, που προβλέπονται στον πίνακα CXL της ΕΚ ο οποίος προσαρτάται στη ΓΣΔΕ 1994.Το κείμενο της συμφωνίας προσαρτάται στην παρούσα απόφαση.Άρθρο 2Καθόσον είναι αναγκαίο για να καταστεί δυνατή η πλήρης εφαρμογή της παρούσας συμφωνίας έως την 1η Ιανουαρίου 2003, η Επιτροπή δύναται να παρεκκλίνει από τον κανονισμό (ΕΟΚ) αριθ. 1766/92, σύμφωνα με τη διαδικασία που αναφέρεται στο άρθρο 3 παράγραφος 2 της παρούσας απόφασης, έως ότου τροποποιηθεί ο εν λόγω κανονισμός, αλλά όχι αργότερα από τις 30 Ιουνίου 2003.Άρθρο 31. Η Επιτροπή επικουρείται από την επιτροπή διαχείρισης σιτηρών, η οποία ιδρύθηκε από το άρθρο 23 του κανονισμού (ΕΟΚ) αριθ. 1766/92.2. Όταν γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.Η περίοδος που προβλέπεται στο άρθρο 4 παράγραφος 3 της απόφασης 199/468/ΕΚ ορίζεται σε έναν μήνα.3. Η Επιτροπή θεσπίζει τον εσωτερικό κανονισμό της.Άρθρο 4Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη συμφωνία δεσμεύοντας την Κοινότητα.Βρυξέλλες, 19 Δεκεμβρίου 2002.Για το ΣυμβούλιοΗ ΠρόεδροςM. Fischer Boel(1) ΕΕ L 181 της 1.7.1992, σ. 21· κανονισμός όπως τροποποιήθηκε τελευταία από τον κανονισμό (ΕΚ) αριθ. 1666/2000 (EE L 193 της 29.7.2000, σ. 1).(2) ΕΕ L 184 της 17.7.1999, σ. 23.


title: Απόφαση (ΕΕ) 2017/1248 του Συμβουλίου, της 11ης Ιουλίου 2017, σχετικά με τη σύναψη, εξ ονόματος της Ευρωπαϊκής Ένωσης, της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας αφετέρου, όσον αφορά τις διατάξεις που αφορούν τη μεταχείριση των υπηκόων τρίτων χωρών που απασχολούνται νόμιμα ως εργαζόμενοι στο έδαφος του άλλου μέρους

text:
               12.7.2017

               EL

               Επίσημη Εφημερίδα της Ευρωπαϊκής Ένωσης

               L 181/4

         ΑΠΌΦΑΣΗ (ΕΕ) 2017/1248 ΤΟΥ ΣΥΜΒΟΥΛΊΟΥ
   της 11ης Ιουλίου 2017
   σχετικά με τη σύναψη, εξ ονόματος της Ευρωπαϊκής Ένωσης, της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας αφετέρου, όσον αφορά τις διατάξεις που αφορούν τη μεταχείριση των υπηκόων τρίτων χωρών που απασχολούνται νόμιμα ως εργαζόμενοι στο έδαφος του άλλου μέρους
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 79 παράγραφος 2 στοιχείο β), σε συνδυασμό με το άρθρο 218 παράγραφος 6 στοιχείο α) και το άρθρο 218 παράγραφος 8 πρώτο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Στις 22 Ιανουαρίου 2007 το Συμβούλιο εξουσιοδότησε την Επιτροπή να αρχίσει διαπραγματεύσεις με την Ουκρανία για τη σύναψη νέας συμφωνίας μεταξύ της Ευρωπαϊκής Ένωσης και της Ουκρανίας προς αντικατάσταση της συμφωνίας εταιρικής σχέσης και συνεργασίας (2).

               (2)

               Οι διαπραγματεύσεις αυτές ολοκληρώθηκαν επιτυχώς και η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας αφετέρου (εφεξής «η συμφωνία») μονογραφήθηκε το 2012.

               (3)

               Κατά την απόφαση 2014/295/ΕΕ του Συμβουλίου (3), την απόφαση 2014/668/ΕΕ του Συμβουλίου (4) και την απόφαση 2014/670/Ευρατόμ του Συμβουλίου (5), η συμφωνία υπεγράφη στις Βρυξέλλες στις 21 Μαρτίου 2014 και στις Βρυξέλλες στις 27 Ιουνίου 2014, με την επιφύλαξη της σύναψής της σε μεταγενέστερη ημερομηνία.

               (4)

               Η παρούσα απόφαση αφορά αποκλειστικά το άρθρο 17 της συμφωνίας, το οποίο εμπεριέχει ειδικές υποχρεώσεις για τη μεταχείριση υπηκόων τρίτων χωρών που απασχολούνται νόμιμα ως εργαζόμενοι στο έδαφος του άλλου μέρους και το οποίο εμπίπτει στο πεδίο εφαρμογής του τρίτου μέρους τίτλος V της Συνθήκης για τη λειτουργία της Ευρωπαϊκής Ένωσης. Ο σκοπός και το περιεχόμενο των διατάξεων αυτών διαφέρει και είναι ανεξάρτητος από το σκοπό και το περιεχόμενο άλλων διατάξεων της συμφωνίας σύνδεσης μεταξύ των μερών. Για τις λοιπές διατάξεις της συμφωνίας θα εκδοθεί χωριστή απόφαση, παράλληλα με την παρούσα.

               (5)

               Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο είναι προσαρτημένο στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, τα εν λόγω κράτη μέλη δεν συμμετέχουν στην έκδοση της παρούσας απόφασης και δεν δεσμεύονται από αυτή ούτε υπόκεινται στην εφαρμογή της.

               (6)

               Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, που είναι προσαρτημένο στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (7)

               Η συμφωνία δεν πρέπει να ερμηνεύεται ως παρέχουσα δικαιώματα ή επιβάλλουσα υποχρεώσεις που μπορούν να προβληθούν άμεσα ενώπιον των δικαστηρίων της Ένωσης ή των κρατών μελών.

               (8)

               Η συμφωνία θα πρέπει να εγκριθεί εξ ονόματος της Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους αφενός και της Ουκρανίας αφετέρου, μαζί με τα παραρτήματα και τα πρωτόκολλα που επισυνάπτονται σε αυτήν («συμφωνία»), εγκρίνεται εξ ονόματος της Ένωσης, όσον αφορά το άρθρο 17 (6).
   Άρθρο 2
   Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 486 παράγραφος 2 της συμφωνίας, προκειμένου να εκφραστεί η συναίνεση της Ένωσης να δεσμευτεί από τη συμφωνία (7).
   Άρθρο 3
   Η συμφωνία δεν ερμηνεύεται ως παρέχουσα δικαιώματα ή επιβάλλουσα υποχρεώσεις που μπορεί να επικαλεστεί κανείς άμεσα ενώπιον των δικαστηρίων της Ένωσης ή των κρατών μελών.
   Άρθρο 4
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 11 Ιουλίου 2017.

            Για το Συμβούλιο

            Ο Πρόεδρος

         T. TÕNISTE

      (1)  Έγκριση της 16ης Σεπτεμβρίου 2014 (δεν έχει ακόμη δημοσιευτεί στην Επίσημη Εφημερίδα).

      (2)  Συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου (ΕΕ L 49 της 19.2.1998, σ. 3).

      (3)  Απόφαση 2014/295/ΕΕ του Συμβουλίου, της 17ης Μαρτίου 2014, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους αφενός, και της Ουκρανίας αφετέρου, όσον αφορά το προοίμιο, το άρθρο 1 και τους τίτλους I, ΙΙ και VII αυτής (ΕΕ L 161 της 29.5.2014, σ. 1).

      (4)  Απόφαση 2014/668/ΕΕ του Συμβουλίου, της 23ης Ιουνίου 2014, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου, όσον αφορά τον τίτλο III (με εξαίρεση τις διατάξεις σχετικά με την αντιμετώπιση των υπηκόων τρίτων χωρών που απασχολούνται νομίμως ως εργαζόμενοι στο έδαφος του άλλου μέρους) και τους τίτλους IV, V, VI και VII αυτής, καθώς και τα σχετικά παραρτήματα και πρωτόκολλα (ΕΕ L 278 της 20.9.2014, σ. 1).

      (5)  Απόφαση 2014/670/Ευρατόμ του Συμβουλίου, της 23ης Ιουνίου 2014, σχετικά με την έγκριση της σύναψης, από την Ευρωπαϊκή Επιτροπή, εξ ονόματος της Ευρωπαϊκής Κοινότητας Ατομικής Ενέργειας, της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου (ΕΕ L 278 της 20.9.2014, σ. 8).

      (6)  Το κείμενο της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου, δημοσιεύτηκε στην ΕΕ L 161 της 29ης Μαΐου 2014, σ. 3.

      (7)  Η ημερομηνία έναρξης ισχύος της συμφωνίας θα δημοσιευτεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


title: Απόφαση (EE) 2015/2354 του Συμβουλίου, της 10ης Δεκεμβρίου 2015, με την οποία εξουσιοδοτούνται ορισμένα κράτη μέλη, προς το συμφέρον της Ευρωπαϊκής Ένωσης, να αποδεχθούν την προσχώρηση των Σεϋχελλών στη σύμβαση της Χάγης του 1980 για τα αστικά θέματα της διεθνούς απαγωγής παιδιών

text:
               17.12.2015

               EL

               Επίσημη Εφημερίδα της Ευρωπαϊκής Ένωσης

               L 331/11

         ΑΠΌΦΑΣΗ (EE) 2015/2354 ΤΟΥ ΣΥΜΒΟΥΛΊΟΥ
   της 10ης Δεκεμβρίου 2015
   με την οποία εξουσιοδοτούνται ορισμένα κράτη μέλη, προς το συμφέρον της Ευρωπαϊκής Ένωσης, να αποδεχθούν την προσχώρηση των Σεϋχελλών στη σύμβαση της Χάγης του 1980 για τα αστικά θέματα της διεθνούς απαγωγής παιδιών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 81 παράγραφος 3, σε συνδυασμό με το άρθρο 218,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η Ευρωπαϊκή Ένωση έχει θέσει ως έναν από τους στόχους της την προαγωγή της προστασίας των δικαιωμάτων των παιδιών, όπως αναφέρεται στο άρθρο 3 της Συνθήκης για την Ευρωπαϊκή Ένωση. Τα μέτρα για την προστασία των παιδιών από την παράνομη μετακίνηση ή κατακράτηση αποτελούν ουσιαστικό τμήμα αυτής της πολιτικής.

               (2)

               Το Συμβούλιο εξέδωσε τον κανονισμό (ΕΚ) αριθ. 2201/2003 (2) («Βρυξέλλες IΙα»), ο οποίος αποσκοπεί στην προστασία των παιδιών από τις επιβλαβείς συνέπειες της παράνομης μετακίνησης ή κατακράτησής τους και στη θέσπιση διαδικασιών που αποβλέπουν στη διασφάλιση της άμεσης επιστροφής των παιδιών στο κράτος της συνήθους διαμονής τους, καθώς και στην εξασφάλιση της προστασίας του δικαιώματος προσωπικής επικοινωνίας και του δικαιώματος επιμέλειας.

               (3)

               Ο κανονισμός (ΕΚ) αριθ. 2201/2003 συμπληρώνει και ενισχύει τη σύμβαση της Χάγης της 25ης Οκτωβρίου 1980 για τα αστικά θέματα της διεθνούς απαγωγής παιδιών («σύμβαση της Χάγης του 1980»), η οποία θεσπίζει, σε διεθνές επίπεδο, σύστημα υποχρεώσεων και συνεργασίας μεταξύ των συμβαλλόμενων κρατών και μεταξύ των κεντρικών αρχών με σκοπό την εξασφάλιση της άμεσης επιστροφής των παιδιών που μετακινήθηκαν ή κατακρατήθηκαν παράνομα.

               (4)

               Όλα τα κράτη μέλη της Ένωσης αποτελούν συμβαλλόμενα μέρη της σύμβασης της Χάγης του 1980.

               (5)

               Η Ένωση παροτρύνει τις τρίτες χώρες να προσχωρήσουν στη σύμβαση της Χάγης του 1980 και υποστηρίζει την ορθή εφαρμογή της σύμβασης της Χάγης του 1980 συμμετέχοντας, από κοινού με τα κράτη μέλη, μεταξύ άλλων, στις ειδικές επιτροπές που οργανώνονται σε τακτική βάση από τη συνδιάσκεψη της Χάγης για το ιδιωτικό διεθνές δίκαιο.

               (6)

               Ένα κοινό νομικό πλαίσιο που εφαρμόζεται μεταξύ των κρατών μελών της Ένωσης και τρίτων χωρών θα μπορούσε να προσφέρει την καλύτερη λύση σε ευαίσθητες υποθέσεις διεθνούς απαγωγής παιδιών.

               (7)

               Η σύμβαση της Χάγης του 1980 ορίζει ότι εφαρμόζεται μεταξύ της προσχωρούσας χώρας και των συμβαλλόμενων μερών τα οποία έχουν δηλώσει ότι αποδέχονται την προσχώρηση.

               (8)

               Η σύμβαση της Χάγης του 1980 δεν επιτρέπει σε οργανισμούς περιφερειακής οικονομικής ολοκλήρωσης όπως η Ένωση να καταστούν συμβαλλόμενα μέρη της. Ως εκ τούτου, η Ένωση δεν μπορεί να προσχωρήσει στη σύμβαση, ούτε να καταθέσει δήλωση αποδοχής προσχωρούντος κράτους.

               (9)

               Σύμφωνα με τη γνώμη 1/13 του Δικαστηρίου της Ευρωπαϊκής Ένωσης, οι δηλώσεις αποδοχής βάσει της σύμβασης της Χάγης του 1980 εμπίπτουν στην αποκλειστική εξωτερική αρμοδιότητα της Ευρωπαϊκής Ένωσης.

               (10)

               Οι Σεϋχέλλες κατέθεσαν το έγγραφο προσχώρησής τους στη σύμβαση της Χάγης του 1980 στις 27 Μαΐου 2008. Η σύμβαση της Χάγης του 1980 ετέθη σε ισχύ για τις Σεϋχέλλες την 1η Αυγούστου 2008.

               (11)

               Ορισμένα κράτη μέλη έχουν αποδεχθεί ήδη την προσχώρηση των Σεϋχελλών στη σύμβαση της Χάγης του 1980. Από εκτίμηση της κατάστασης στις Σεϋχέλλες προέκυψε το συμπέρασμα ότι τα κράτη μέλη τα οποία δεν έχουν αποδεχθεί ακόμη την προσχώρηση των Σεϋχελλών είναι σε θέση να αποδεχθούν, προς το συμφέρον της Ένωσης, την προσχώρηση των Σεϋχελλών υπό τους όρους της σύμβασης της Χάγης του 1980.

               (12)

               Τα κράτη μέλη τα οποία δεν έχουν αποδεχθεί ακόμη την προσχώρηση των Σεϋχελλών θα πρέπει, επομένως, να εξουσιοδοτηθούν να καταθέσουν τις δηλώσεις αποδοχής τους όσον αφορά την προσχώρηση των Σεϋχελλών, προς το συμφέρον της Ένωσης, σύμφωνα με τους όρους που θέτει η παρούσα απόφαση. Το Βασίλειο του Βελγίου, η Τσεχική Δημοκρατία, η Ομοσπονδιακή Δημοκρατία της Γερμανίας, η Δημοκρατία της Εσθονίας, η Ιρλανδία, η Ελληνική Δημοκρατία, το Βασίλειο της Ισπανίας, η Γαλλική Δημοκρατία, η Ιταλική Δημοκρατία, η Κυπριακή Δημοκρατία, η Δημοκρατία της Λετονίας, η Δημοκρατία της Λιθουανίας, το Μεγάλο Δουκάτο του Λουξεμβούργου, η Ουγγαρία, η Μάλτα, η Δημοκρατία της Πολωνίας, η Δημοκρατία της Σλοβενίας, η Σλοβακική Δημοκρατία, η Δημοκρατία της Φινλανδίας και το Βασίλειο της Σουηδίας, που έχουν αποδεχθεί ήδη την προσχώρηση των Σεϋχελλών στη σύμβαση της Χάγης του 1980, δεν θα πρέπει να καταθέσουν νέες δηλώσεις αποδοχής, δεδομένου ότι οι υφιστάμενες δηλώσεις εξακολουθούν να ισχύουν σύμφωνα με το δημόσιο διεθνές δίκαιο.

               (13)

               Το Ηνωμένο Βασίλειο και η Ιρλανδία δεσμεύονται από τον κανονισμό (ΕΚ) αριθ. 2201/2003 και συμμετέχουν στην έκδοση και την εφαρμογή της παρούσας απόφασης.

               (14)

               Σύμφωνα με τα άρθρα 1 και 2 του πρωτοκόλλου αριθ. 22 για τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Τα κράτη μέλη που δεν το έχουν πράξει ακόμη εξουσιοδοτούνται να αποδεχθούν την προσχώρηση των Σεϋχελλών στη σύμβαση της Χάγης της 25ης Οκτωβρίου 1980 για τα αστικά θέματα της διεθνούς απαγωγής παιδιών («η σύμβαση της Χάγης του 1980»), προς το συμφέρον της Ένωσης.
   2.   Τα αναφερόμενα στην παράγραφο 1 κράτη μέλη καταθέτουν, το αργότερο στις 11 Δεκεμβρίου 2016, δήλωση αποδοχής της προσχώρησης των Σεϋχελλών στη σύμβαση της Χάγης του 1980 προς το συμφέρον της Ένωσης, με το ακόλουθο κείμενο:

      «Η/Το [πλήρης ονομασία του ΚΡΑΤΟΥΣ ΜΕΛΟΥΣ] δηλώνει ότι αποδέχεται, προς το συμφέρον της Ευρωπαϊκής Ένωσης, την προσχώρηση των Σεϋχελλών στη σύμβαση της Χάγης της 25ης Οκτωβρίου 1980 για τα αστικά θέματα της διεθνούς απαγωγής παιδιών σύμφωνα με την απόφαση (ΕΕ) 2015/2354 του Συμβουλίου».

   3.   Κάθε κράτος μέλος ενημερώνει το Συμβούλιο και την Επιτροπή για την κατάθεση της οικείας δήλωσης αποδοχής της προσχώρησης των Σεϋχελλών και ανακοινώνει στην Επιτροπή το κείμενο της δήλωσης εντός διμήνου από την κατάθεσή της.
   Άρθρο 2
   Τα κράτη μέλη που έχουν καταθέσει τις δηλώσεις αποδοχής τους όσον αφορά την προσχώρηση των Σεϋχελλών στη σύμβαση της Χάγης του 1980 πριν από την ημερομηνία έκδοσης της παρούσας απόφασης δεν καταθέτουν νέες δηλώσεις.
   Άρθρο 3
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα απόφαση απευθύνεται σε όλα τα κράτη μέλη, με εξαίρεση το Βασίλειο του Βελγίου, την Τσεχική Δημοκρατία, το Βασίλειο της Δανίας, την Ομοσπονδιακή Δημοκρατία της Γερμανίας, τη Δημοκρατία της Εσθονίας, την Ιρλανδία, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, την Κυπριακή Δημοκρατία, τη Δημοκρατία της Λετονίας, τη Δημοκρατία της Λιθουανίας, το Μεγάλο Δουκάτο του Λουξεμβούργου, την Ουγγαρία, τη Μάλτα, τη Δημοκρατία της Πολωνίας, τη Δημοκρατία της Σλοβενίας, τη Σλοβακική Δημοκρατία, τη Δημοκρατία της Φινλανδίας και το Βασίλειο της Σουηδίας.

      Βρυξέλλες, 10 Δεκεμβρίου 2015.

            Για το Συμβούλιο

            Ο Πρόεδρος

         F. BAUSCH

      (1)  Γνώμη της 11ης Φεβρουαρίου 2015 (δεν έχει ακόμη δημοσιευθεί στην Επίσημη Εφημερίδα).

      (2)  Κανονισμός (ΕΚ) αριθ. 2201/2003 του Συμβουλίου, της 27ης Νοεμβρίου 2003, για τη διεθνή δικαιοδοσία και την αναγνώριση και εκτέλεση αποφάσεων σε γαμικές διαφορές και διαφορές γονικής μέριμνας ο οποίος καταργεί τον κανονισμό (ΕΚ) αριθ. 1347/2000 (ΕΕ L 338 της 23.12.2003, σ. 1).


title: Απόφαση 2014/447/ΚΕΠΠΑ του Συμβουλίου, της 9ης Ιουλίου 2014 , σχετικά με την τροποποίηση της απόφασης 2013/354/ΚΕΠΠΑ του Συμβουλίου για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS)

text:
               10.7.2014

               EL

               Επίσημη Εφημερίδα της Ευρωπαϊκής Ένωσης

               L 201/28

         ΑΠΌΦΑΣΗ 2014/447/ΚΕΠΠΑ ΤΟΥ ΣΥΜΒΟΥΛΊΟΥ
   της 9ης Ιουλίου 2014
   σχετικά με την τροποποίηση της απόφασης 2013/354/ΚΕΠΠΑ του Συμβουλίου για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 3 Ιουλίου 2013 το Συμβούλιο εξέδωσε την απόφαση 2013/354/ΚΕΠΠΑ (1) για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS), με την οποία συνεχίστηκε η EUPOL COPPS από την 1η Ιουλίου 2013. Η απόφαση λήγει στις 30 Ιουνίου 2014. Το ποσό δημοσιονομικής αναφοράς καλύπτει την περίοδο από 1ης Ιουλίου 2013 έως 30 Ιουνίου 2014.

               (2)

               Θα πρέπει να παραταθεί η EUPOL COPPS για μια πρόσθετη περίοδο 12 μηνών έως τις 30 Ιουνίου 2015.

               (3)

               Η απόφαση 2013/354/ΚΕΠΠΑ πρέπει να τροποποιηθεί προκειμένου να παραταθεί αναλόγως η περίοδος που καλύπτει το ποσό δημοσιονομικής αναφοράς.

               (4)

               Η EUPOL COPPS θα διεξαχθεί στο πλαίσιο μιας κατάστασης που ενδέχεται να επιδεινωθεί και να παρεμποδίσει την επίτευξη των στόχων της εξωτερικής δράσης της Ένωσης, όπως ορίζονται στο άρθρο 21 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2013/354/ΚΕΠΠΑ του Συμβουλίου τροποποιείται ως εξής:

               1)

               Το άρθρο 2 αντικαθίσταται από το ακόλουθο κείμενο:
               «Άρθρο 2
               Περιγραφή της αποστολής
               Η EUPOL COPPS θα συμβάλει στη θέσπιση αποτελεσματικών και βιώσιμων ρυθμίσεων αστυνόμευσης και ευρύτερων ρυθμίσεων στον τομέα της ποινικής δικαιοσύνης, υπό παλαιστινιακή αρμοδιότητα, σύμφωνα με τα καλύτερα διεθνή πρότυπα, συνεκτιμώντας τα προγράμματα οικοδόμησης θεσμών της Ένωσης και άλλες διεθνείς προσπάθειες στο ευρύτερο πλαίσιο του τομέα ασφάλειας και της μεταρρύθμισης της ποινικής δικαιοσύνης.
               Προς αυτόν τον σκοπό, η EUPOL COPPS:

                           —

                           συνδράμει την Παλαιστινιακή Πολιτική Αστυνομία (ΠΠΑ), συμφώνως προς τη Στρατηγική του Τομέα Ασφάλειας, στην εκτέλεση του στρατηγικού σχεδίου της ΠΠΑ, παρέχοντας συμβουλές και καθοδήγηση, ειδικότερα στους ανώτατους αξιωματούχους των περιφερειακών μονάδων, του αρχηγείου και του υπουργείου,

                           —

                           συνδράμει τους θεσμούς της ποινικής δικαιοσύνης και τον παλαιστινιακό δικηγορικό σύλλογο στην εκτέλεση της Στρατηγικής του Τομέα Δικαιοσύνης και των διαφόρων θεσμικών σχεδίων που συνδέονται με αυτήν, παρέχοντας συμβουλές και καθοδήγηση επίσης σε υπουργικό επίπεδο,

                           —

                           συντονίζει, διευκολύνει και παρέχει συμβουλές, κατά το δέον, όσον αφορά τη συνδρομή που παρέχουν και τα προγράμματα που υλοποιούν η ΕΕ, τα κράτη μέλη και τρίτα κράτη σχετικά με την ΠΠΑ και τους θεσμούς της ποινικής δικαιοσύνης, ενώ επίσης καθορίζει και υλοποιεί δικά της προγράμματα σε τομείς που συνδέονται με την EUPOL COPPS και στηρίζουν τους στόχους της.»·

               2)

               το άρθρο 11 παράγραφος 5 αντικαθίσταται από το ακόλουθο κείμενο:
               «5.   Ο αρχηγός αποστολής εξασφαλίζει την προστασία των διαβαθμισμένων πληροφοριών της ΕΕ σύμφωνα με την απόφαση 2013/488/ΕΕ του Συμβουλίου (2).

                  (2)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).»·"

               3)

               παρεμβάλλεται το ακόλουθο άρθρο:
               «Άρθρο 11α
               Νομικές ρυθμίσεις
               Η EUPOL COPPS δύναται να λαμβάνει υπηρεσίες και προμήθειες, να συνάπτει συμβάσεις και διοικητικές ρυθμίσεις, να απασχολεί προσωπικό, να διατηρεί τραπεζικούς λογαριασμούς, να αποκτά και να διαθέτει περιουσιακά στοιχεία και να διευθετεί τις οφειλές της, καθώς και να είναι διάδικος, εφόσον απαιτείται για την εφαρμογή της παρούσας απόφασης.»·

               4)

               Το άρθρο 12 αντικαθίσταται από το ακόλουθο κείμενο:
               «Άρθρο 12
               Χρηματοοικονομικές ρυθμίσεις
               1.   Το ποσό δημοσιονομικής αναφοράς που προορίζεται για την κάλυψη δαπανών που αφορούν την EUPOL COPPS για την περίοδο από 1ης Ιουλίου 2013 έως 30 Ιουνίου 2014 ανέρχεται σε 9 570 000 EUR.
               Το ποσό δημοσιονομικής αναφοράς που προορίζεται για την κάλυψη δαπανών που αφορούν την EUPOL COPPS για την περίοδο από 1ης Ιουλίου 2014 έως τις 30 Ιουνίου 2015 ανέρχεται σε 9 820 000 EUR.
               2.   Η διαχείριση όλων των δαπανών γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ευρωπαϊκής Ένωσης. Επιτρέπεται να συμμετέχουν σε προσκλήσεις υποβολής προσφορών υπήκοοι τρίτων κρατών. Υπό την επιφύλαξη της έγκρισης της Επιτροπής, η EUPOL COPPS μπορεί να συνάπτει τεχνικούς διακανονισμούς με τα κράτη μέλη, τα συμβαλλόμενα μέρη υποδοχής, τα συμμετέχοντα τρίτα κράτη και άλλους διεθνείς φορείς όσον αφορά την παροχή εξοπλισμού, υπηρεσιών και εγκαταστάσεων στην EUPOL COPPS.
               3.   Η EUPOL COPPS είναι υπεύθυνη για την εκτέλεση του προϋπολογισμού της αποστολής. Προς τούτο, η EUPOL COPPS υπογράφει συμφωνία με την Ευρωπαϊκή Επιτροπή.
               4.   Η EUPOL COPPS είναι υπεύθυνη για κάθε απαίτηση και υποχρέωση που προκύπτει από την εκτέλεση της εντολής από 1ης Ιουλίου 2014, εξαιρουμένων των απαιτήσεων που αφορούν σοβαρό παράπτωμα του αρχηγού αποστολής, για το οποίο αυτός φέρει ευθύνη.
               5.   Η υλοποίηση των χρηματοοικονομικών ρυθμίσεων πραγματοποιείται με την επιφύλαξη της ιεραρχίας, όπως προβλέπεται στα άρθρα 4, 5 και 6 και τις επιχειρησιακές απαιτήσεις της EUPOL COPPS, συμπεριλαμβανομένων της συμβατότητας του εξοπλισμού και της διαλειτουργικότητας των ομάδων της.
               6.   Οι δαπάνες είναι επιλέξιμες από τις 9 Ιουλίου 2014.».

               5)

               Στις παραγράφους 1 και 2 του άρθρου 13, οι λέξεις «απόφαση 2011/292/ΕΕ» αντικαθίστανται από τις λέξεις «απόφαση 2013/488/ΕΕ.».

         Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.
   Εφαρμόζεται από την 1η Ιουλίου 2014.

      Βρυξέλλες, 9 Ιουλίου 2014.

            Για το Συμβούλιο

            Ο Πρόεδρος

         S. GOZI

      (1)  Απόφαση 2013/354/ΚΕΠΠΑ του Συμβουλίου, της 3ης Ιουλίου 2013, για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS) (ΕΕ L 185 της 4.7.2013, σ. 12).


title: Απόφαση (ΕΕ) 2015/2027 του Συμβουλίου, της 10ης Νοεμβρίου 2015, για τον διορισμό ενός αναπληρωματικού μέλους της Επιτροπής των Περιφερειών από τη Σουηδία

text:
               13.11.2015

               EL

               Επίσημη Εφημερίδα της Ευρωπαϊκής Ένωσης

               L 297/6

         ΑΠΌΦΑΣΗ (ΕΕ) 2015/2027 ΤΟΥ ΣΥΜΒΟΥΛΊΟΥ
   της 10ης Νοεμβρίου 2015
   για τον διορισμό ενός αναπληρωματικού μέλους της Επιτροπής των Περιφερειών από τη Σουηδία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της σουηδικής κυβέρνησης,
   Εκτιμώντας τα ακόλουθα:

               (1)

               Στις 26 Ιανουαρίου, στις 5 Φεβρουαρίου και στις 23 Ιουνίου 2015 το Συμβούλιο εξέδωσε τις αποφάσεις (ΕΕ) 2015/116 (1), (ΕΕ) 2015/190 (2) και (ΕΕ) 2015/994 (3) για τον διορισμό των τακτικών και αναπληρωματικών μελών της Επιτροπής των Περιφερειών, για την περίοδο από 26 Ιανουαρίου 2015 έως 25 Ιανουαρίου 2020.

               (2)

               Λόγω της λήξης της θητείας του κ. Rolf SÄLLRYD, έχει κενωθεί μία θέση αναπληρωματικού μέλους της Επιτροπής των Περιφερειών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζεται στην Επιτροπή των Περιφερειών ως αναπληρωματικό μέλος, για το εναπομένον διάστημα της θητείας, ήτοι έως τις 25 Ιανουαρίου 2020:

               —

               η κ. Birgitta SACRÉDEUS, Ledamot i regionfullmäktige, Dalarnas läns landsting.

         Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 10 Νοεμβρίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  ΕΕ L 20 της 27.1.2015, σ. 42.

      (2)  ΕΕ L 31 της 7.2.2015, σ. 25.

      (3)  ΕΕ L 159 της 25.6.2015, σ. 70.


Avis juridique important

|

32001D0150

2001/150/ΕΚ: Απόφαση της Ευρωπαϊκής Κεντρικής Τράπεζας, της 10ης Νοεμβρίου 2000, σχετικά με τη δημοσίευση των νομικών πράξεων και κειμένων της Ευρωπαϊκής Κεντρικής Τράπεζας (EKT/2000/12)

Επίσημη Εφημερίδα αριθ. L 055 της 24/02/2001 σ. 0068 - 0068

Απόφαση της Ευρωπαϊκής Κεντρικής Τράπεζαςτης 10ης Νοεμβρίου 2000σχετικά με τη δημοσίευση των νομικών πράξεων και κειμένων της Ευρωπαϊκής Κεντρικής Τράπεζας(EKT/2000/12)(2001/150/ΕΚ)ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής καλούμενο "καταστατικό") και ιδίως τα άρθρα 10.4, 34.1 και 34.2,Μετά από διαβούλευση με το Γενικό Συμβούλιο της Ευρωπαϊκής Κεντρικής Τράπεζας (ΕΚΤ),Εκτιμώντας τα ακόλουθα:(1) Η ΕΚΤ αποδίδει μεγάλη σημασία στην ενίσχυση της διαφάνειας του κανονιστικού πλαισίου του Ευρωπαϊκού Συστήματος Κεντρικών Τραπεζών (ΕΣΚΤ). Με γνώμονα την προσέγγιση αυτή, οι νομικές πράξεις και τα νομικά κείμενα της ΕΚΤ θα πρέπει να τίθενται στη διάθεση του ευρύτερου κοινού με σκοπό την ενημέρωσή του, ακόμη και στην περίπτωση που δεν υφίσταται σχετική υποχρέωση βάσει της συνθήκης για την ίδρυση της Ευρωπαϊκής Κοινότητας ή βάσει του καταστατικού.(2) Η διαφάνεια, εξυπηρετείται βέλτιστα μέσω της δημοσίευσης των πράξεων και κειμένων της ΕΚΤ στην Επίσημη Εφημερίδα των Ευρωπαϊκών Κοινοτήτων σε όλες τις επίσημες γλώσσες της Κοινότητας,ΑΠΟΦΑΣΙΖΕΙ:Άρθρο 1Με την παρούσα απόφαση δημοσιεύονται: η κατευθυντήρια γραμμή ΕΚΤ/1998/ΝΡ10, της 3ης Νοεμβρίου 1998, σχετικά με την εφαρμογή του άρθρου 52 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (παράρτημα Ι της παρούσας απόφασης), η κατευθυντήρια γραμμή ΕΚΤ/1999/ΝΡ11, της 22ας Απριλίου 1999, σχετικά με την εξουσιοδότηση έκδοσης εθνικών τραπεζογραμματίων στη διάρκεια της μεταβατικής περιόδου (παράρτημα ΙΙ της παρούσας απόφασης), η κατευθυντήρια γραμμή ΕΚΤ/1998/ΝΡ28, της 22ας Δεκεμβρίου 1998, σχετικά με τους κοινούς κανόνες και τα ελάχιστα πρότυπα για την προστασία του εμπιστευτικού χαρακτήρα των ατομικών στατιστικών πληροφοριών που συλλέγει η Ευρωπαϊκή Κεντρική Τράπεζα με τη συνδρομή των εθνικών κεντρικών τραπεζών (παράρτημα ΙΙΙ της παρούσας απόφασης), η απόφαση ΕΚΤ/1998/ΝΡ1, της 19ης Ιουνίου 1998, σχετικά με το διορισμό και τη διάρκεια της σύμβασης του εξωτερικού ελεγκτή της Ευρωπαϊκής Κεντρικής Τράπεζας (παράρτημα IV της παρούσας απόφασης), η απόφαση ΕΚΤ/1998/ΝΡ15, της 1ης Δεκεμβρίου 1998, σχετικά με την εκτέλεση από την Ευρωπαϊκή Κεντρική Τράπεζα ορισμένων λειτουργιών που σχετίζονται με τη μεσοπρόθεσμη οικονομική στήριξη του ισοζυγίου πληρωμών των κρατών μελών (παράρτημα V της παρούσας απόφασης) και η σύσταση ΕΚΤ/1999/ΝΡ7, της 8ης Απριλίου 1999, σχετικά με τη λογιστική αντιμετώπιση των εξόδων που συνεπάγεται η έκδοση τραπεζογραμματίων (παράρτημα VI της παρούσας απόφασης).Άρθρο 2Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Φρανκφούρτη επί Μάιν, 10 Νοεμβρίου 2000.Ο Πρόεδρος της ΕΚΤWillem F. Duisenberg


title: Απόφαση (ΕΕ) 2017/47 του Συμβουλίου, της 8ης Νοεμβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και του Πριγκιπάτου του Λιχτενστάιν για συμπληρωματικούς κανόνες σχετικά με το μέσο χρηματοδοτικής στήριξης στον τομέα των εξωτερικών συνόρων και των θεωρήσεων, στο πλαίσιο του Ταμείου Εσωτερικής Ασφάλειας για την περίοδο 2014-2020

text:
               12.1.2017

               EL

               Επίσημη Εφημερίδα της Ευρωπαϊκής Ένωσης

               L 7/2

         ΑΠΌΦΑΣΗ (ΕΕ) 2017/47 ΤΟΥ ΣΥΜΒΟΥΛΊΟΥ
   της 8ης Νοεμβρίου 2016
   σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και του Πριγκιπάτου του Λιχτενστάιν για συμπληρωματικούς κανόνες σχετικά με το μέσο χρηματοδοτικής στήριξης στον τομέα των εξωτερικών συνόρων και των θεωρήσεων, στο πλαίσιο του Ταμείου Εσωτερικής Ασφάλειας για την περίοδο 2014-2020
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 και το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου (1) προβλέπει ότι οι χώρες που συμμετέχουν στην εκτέλεση, εφαρμογή και ανάπτυξη του κεκτημένου του Σένγκεν θα πρέπει να συμμετέχουν στο μέσο σύμφωνα με τις διατάξεις του ίδιου κανονισμού, καθώς και να συνάπτονται ρυθμίσεις για τις χρηματοδοτικές συνεισφορές των χωρών αυτών και οι συμπληρωματικοί κανόνες που είναι απαραίτητοι για την εν λόγω συμμετοχή, συμπεριλαμβανομένων των διατάξεων που διασφαλίζουν την προστασία των οικονομικών συμφερόντων της Ένωσης και την ελεγκτική εξουσία του Ελεγκτικού Συνεδρίου.

               (2)

               Στις 14 Ιουλίου 2014, το Συμβούλιο εξουσιοδότησε την Επιτροπή να αρχίσει διαπραγματεύσεις με το Βασίλειο της Νορβηγίας, τη Δημοκρατία της Ισλανδίας, την Ελβετική Συνομοσπονδία και το Πριγκιπάτο του Λιχτενστάιν για συμφωνία σχετικά με τις λεπτομέρειες της συμμετοχής τους στο Ταμείο Εσωτερικής Ασφάλειας-Σύνορα και θεωρήσεις για την περίοδο 2014-2020. Οι διαπραγματεύσεις με το Πριγκιπάτο του Λιχτενστάιν ολοκληρώθηκαν επιτυχώς με τη μονογράφηση της συμφωνίας στις 30 Μαρτίου 2016.

               (3)

               Σύμφωνα με τα άρθρα 1 και 2 του πρωτοκόλλου αριθ. 22 για τη θέση της Δανίας, που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα απόφαση αναπτύσσει περαιτέρω το κεκτημένο του Σένγκεν, η Δανία, σύμφωνα με το άρθρο 4 του εν λόγω πρωτοκόλλου, αποφασίζει, εντός έξι μηνών αφότου το Συμβούλιο λάβει θέση για την παρούσα απόφαση, αν θα την ενσωματώσει στο εθνικό της δίκαιο.

               (4)

               Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες το Ηνωμένο Βασίλειο δεν συμμετέχει, σύμφωνα με την απόφαση 2000/365/ΕΚ του Συμβουλίου (2). Ως εκ τούτου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (5)

               Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες η Ιρλανδία δεν συμμετέχει, σύμφωνα με την απόφαση 2002/192/ΕΚ του Συμβουλίου (3). Ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (6)

               Η συμφωνία θα πρέπει να υπογραφεί εξ ονόματος της Ένωσης, με την επιφύλαξη της σύναψής της σε μεταγενέστερη ημερομηνία.

               (7)

               Βάσει του άρθρου 19 παράγραφος 4 της συμφωνίας, η συμφωνία θα πρέπει να εφαρμοστεί προσωρινά, με εξαίρεση το άρθρο 5 αυτής, από την επομένη της υπογραφής της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, εξ ονόματος της Ένωσης, η υπογραφή της συμφωνίας μεταξύ της Ευρωπαϊκής Ένωσης και του Πριγκιπάτου του Λιχτενστάιν για συμπληρωματικούς κανόνες σχετικά με το μέσο χρηματοδοτικής στήριξης στον τομέα των εξωτερικών συνόρων και των θεωρήσεων, στο πλαίσιο του Ταμείου Εσωτερικής Ασφάλειας για την περίοδο 2014-2020, με την επιφύλαξη της σύναψης της εν λόγω συμφωνίας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης.
   Άρθρο 3
   Η συμφωνία, με εξαίρεση το άρθρο 5, εφαρμόζεται προσωρινά, σύμφωνα με το άρθρο 19 παράγραφος 4, από την επομένη της υπογραφής της (4), εν αναμονή της ολοκλήρωσης των αναγκαίων διαδικασιών για τη σύναψη της.
   Άρθρο 4
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 8 Νοεμβρίου 2016.

            Για το Συμβούλιο

            Ο Πρόεδρος

         P. KAŽIMÍR

      (1)  Κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ (ΕΕ L 150 της 20.5.2014, σ. 143).

      (2)  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).

      (3)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

      (4)  Η ημερομηνία προσωρινής εφαρμογής της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


Avis juridique important

|

32000D0204

2000/204/ΕΚ, ΕΚΑΧ: Απόφαση του Συμβουλίου και της Επιτροπής, της 24ης Ιανουαρίου 2000, για τη σύναψη της ευρωμεσογειακής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου

Επίσημη Εφημερίδα αριθ. L 070 της 18/03/2000 σ. 0001 - 0001

ΑΠΟΦΑΣΗ ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣτης 24ης Ιανουαρίου 2000για τη σύναψη της ευρωμεσογειακής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου(2000/204/EK, EKAX)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310 σε συνδυασμό με το άρθρο 300 παράγραφος 2 πρώτο εδάφιο δεύτερη φράση και παραγραφος 3 δεύτερο εδάφιο,τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95,μετά από διαβούλευση με τη συμβουλευτική επιτροπή και την ομόφωνη συμφωνία του Συμβουλίου,τη σύμφωνη γνώμη του Ευρωπαϊκού Κοινοβουλίου(1),Εκτιμώντας ότι θα πρέπει να εγκριθεί η ευρωμεσογειακή συμφωνία συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, η οποία υπεγράφη στις Βρυξέλλες, στις 26 Φεβρουαρίου 1996,ΑΠΟΦΑΣΙΖΟΥΝ:Άρθρο 1Η ευρωμεσογειακή συμφωνία συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, τα πρωτόκολλα που προσαρτώνται σ' αυτή καθώς και οι δηλώσεις και ανταλλαγές επιστολών που προσαρτώνται στην τελική πράξη, εγκρίνονται εξ ονόματος της Ευρωπαϊκής Κοινότητας και της Ευρωπαϊκής Κοινότητας Άνθρακα και Χάλυβα.Τα κείμενα της συμφωνίας, τα πρωτόκολλα και η τελική πράξη επισυνάπτονται στην παρούσα απόφαση.Άρθρο 21. Η θέση που πρέπει να λαμβάνει η Κοινότητα στα πλαίσια του Συμβουλίου και της επιτροπής σύνδεσης καθορίζεται από το Συμβούλιο, με βάση πρόταση της Επιτροπής ή, όπου κρίνεται σκόπιμο, από την Επιτροπή, ανάλογα με τις αντίστοιχες διατάξεις των συνθηκών για την ίδρυση της Ευρωπαϊκής Κοινότητας και της Ευρωπαϊκής Κοινότητας Άνθρακα και Χάλυβα.2. Ο Πρόεδρος του Συμβουλίου προεδρεύει, σύμφωνα με το άρθρο 79 της συμφωνίας, του Συμβουλίου Σύνδεσης και παρουσιάζει τη θέση της Κοινότητας. Ένας αντιπρόσωπος του Προέδρου του Συμβουλίου προεδρεύει της επιτροπής σύνδεσης, σύμφωνα με το άρθρο 82 της συμφωνίας και παρουσιάζει της θέση της Κοινότητας.Άρθρο 3Ο Πρόεδρος του Συμβουλίου προβαίνει, εξ ονόματος της Ευρωπαϊκής Κοινότητας, στην κοινοποίηση που προβλέπεται στο άρθρο 96 της συμφωνίας. Ο Πρόεδρος της Επιτροπής προβαίνει στην αυτή κοινοποίηση, εξ ονόματος της Ευρωπαϊκής Κοινότητας Άνθρακα και Χάλυβα.Βρυξέλλες, 24 Ιανουαρίου 2000.Για την ΕπιτροπήΟ ΠρόεδροςR. PRODIΓια το ΣυμβούλιοΟ ΠρόεδροςJ. GAMA(1) ΕΕ C 181 της 24.6.1996, σ. 15.